text:
O mea tetele ua faataunuuina ma avega ua faamāmāina ona o taumafaiga a lima e toatele o loo “auai ma le naunautai i se faamoemoega lelei.”
Elder Perry, ou te manatu o oe le tagata 90 tausaga le matua aupito i laitiiti ai lava i le Ekalesia atoa. Sa outou matauina le auala na ia oso ese ai mai lona nofoa.
Uso e ma tuafafine, o taimi uma ou te ai ai ma le fiafia i se tamato fou ua pula mai lona laau pe ai foi se pea suamalie ua pula e tau sa’o mai le laau, ou te mafaufau ai lava i se taimi pe tusa o le 60 tausaga talu ai a o i ai se togāpea laitiiti a lo’u tama i Holladay, Iuta. Sa ia tausia ai se ofagapi iina ina ia feaveaia fatu o fuga o pea lea o le a mulimuli ane tutupu ae i ni pea lapopoa ma suamalie.
E fiafia tele tamā i ana lagomeli ma maofa i le auala e galulue faatasi ai le faitau afe o i latou e liliu le sua lea e ao mai i fuga o ana pea e avea ma meli suamalie—o se tasi o meaai aupito sili ona maloloina o le natura. O le mea moni, ua ta’u mai e tagata tomai faapitoa o meaai maloloina ia i tatou o se tasi lea o meaai o loo i ai uma ia elemene—enesaime, vaitamini, minerale, ma le vai—e manaomia e tausi ai le ola.
Sa taumafai i taimi uma lo’u tama e faaaofia au i lana galuega i ofagapi, ae sa ou fiafia tele e tuu atu ia te ia e tausi i ana lagomeli. Peitai, talu mai na aso, ua ou aoao atili ai e uiga i le maualuga o le faatulagaga o ofagapi—o se nuu pe tusa e 60,000 lagomeli.
E faaosofia lagomeli ina ia feaveaia fatu o fugalaau, ao mai le sua, ma liliu le sua i le meli. O lo latou naunautaiga ofoofogia lena na mamanuina i o latou tulaga faanatura na foafoa ai e lo tatou Mataisau. Ua faatusatusaina e faapea ina ia maua tau lava o le tasi pauna (0.45 kg) o le meli, e tatau ona asia faatasi e lagomeli pe a ma le 20,000 i le 60,000 o i totonu o ofaga le silia ma le faitau miliona o fugalaau ma malaga e faatusa i le faalua ona taamilo i le lalolagi. I sina taimi puupuu o lona olaga pe na o ni nai vaiaso i le fa masina, o le sao a se lagomeli se tasi i le meli i lona ofaga e na o le tasi vaesefululua o le sipuniti e tasi.
E ui e foliga mai e faalētaua pe a faatusatusa i le aofaiga, ae o le tasi vaesefululua o se sipuniti a lagomeli taitasi o le meli, e taua tele i le ola o le ofaga. E faalagolago lagomeli i le tasi ma le isi. O le galuega semanu e fai si lofituina mo ni nai lagomeli o le a faamāmāina, ona e faia ma le faamaoni e lagomeli uma a latou vaega.
O le ofagapi o loo avea pea ma se faatusa taua i le talafaasolopito o la tatou Ekalesia. Ua tatou aoao mai i le Tusi a Mamona e faapea sa feaveai e sa Iaretō ni lagomeli ma i latou (tagai Eteru 2:3) a o latou malaga i le Atu Amerika i le fia afe tausaga talu ai. Sa filifilia e Polika Iaga le ofagapi e fai ma faatusa e uunaia ma musuia ai le malosi e galulue faatasi ai lea e taua i le au paionia e liliu ai le toafa lafulafua o loo siomia ai le Sate Leki Tele e avea ma vanu lafulemu ua tatou mauaina nei. Ua faamanuiaina i tatou i la latou vaai mamao ma le galulue filiga faatasi.
O le faatusa o le ofagapi o loo maua i totonu ma fafo o le tele o o tatou malumalu. O lenei pulelaa o loo ou tu atu ai sa gaosi mai le laupapa o se laau uolanati sa ola i le fanua o Peresitene Gordon B. Hinckley ma o loo vaneina ai ni ata o ofagapi.
O nei faatusa uma o loo molimau mai i se mea moni se tasi: o mea tetele ua faataunuuina ma avega ua faamāmāina ona o taumafaiga a lima e toatele o loo “auai ma le naunautai i se faamoemoega lelei” (MF&F 58:27). Mafaufau i mea e mafai ona faataunuuina e le faitau miliona o le Au Paia o Aso e Gata Ai i le lalolagi pe a tatou galulue e pei o se ofagapi i lo tatou tuuto atu, taulai atu ma gauai atu i aoaoga a le Alii o Iesu Keriso.
Sa aoao mai le Faaola e faapea o le poloaiga muamua lava ma le sili o le:
“E te alofa atu i le Alii lou Atua ma lou loto atoa, ma lou agaga atoa, ma lou manatu atoa. …
“E faapena foi lona lua, E te alofa atu i le lua te tuaoi ia pei o oe lava ia te oe.
“O na poloaiga e lua ua autu ai le tulafono uma ma le au perofeta” (Mataio 22:37, 39–40).
O le faigofie ia o upu a le Faaola, ae o lo latou uiga e matua loloto lava ma taua. E ao ona tatou alolofa i le Atua ma alolofa atu ma tausi i o tatou tuaoi e pei o i tatou lava. Mafaufau i le lelei e mafai ona tatou faia i le lalolagi pe afai tatou te auai faatasi, lotogatasi o ni soo o Keriso, ma tali atu ma le naunautai i taimi uma i manaoga o isi ma auauna atu ia i latou o vagaia i tatou—o o tatou aiga, o tatou tuaoi, ma o tatou uso a tagatanuu.
E pei ona tusia i le Tusi a Iakopo, o le auauna atu o le uiga tonu lena o le tapuaiga moni (tagai Iakopo 1:27).
Ua tatou faitau i auaunaga e tuu atu e tagata o le Ekalesia i le lalolagi atoa aemaise lava i auaunaga agaalofa e tuu atu i taimi o faalavelave—mu, lologa, afa, asiosio. O nei auaunaga i taimi o faalavelave faafuasei ia e sili ona manaomia ma sili ona talisapaia e tatau lava ona faaauau pea i se ala o le tausoaina o avega a le tasi ma le isi. Ae faapefea o tatou olaga i aso uma? O a ni aafiaga tuufaatasi o le faitau miliona o ni tamai, galuega agaalofa tatou te faatinoa i aso taitasi ona o lo tatou alolofa loloto Faa-Kerisiano mo isi? I le gasologa o taimi o le a i ai se aafiaga liua o lenei mea i luga o fanau uma a lo tatou Tama Faalelagi e ala i le faaloaloa atu o Lona alofa ia i latou e ala atu ia i tatou. O loo manaomia e lo tatou lalolagi faigata lenei alofa o Keriso i le taimi nei e sili atu nai lo se isi lava taimi, ma o le a sili atu ona manaomia i tausaga o i luma atu.
O nei galuega faigofie i aso taitasi e ono foliga mai e le o se mea tele pe a faia taitasi, ae pe a mafaufau i ai i se tuufaatasiga o le a avea e pei lava o le tasi vaesefululua o le sipuniti o le meli lea e saofaga atu ai se lagomeli se tasi i le ofaga. O loo i ai se mana i lo tatou alofa mo le Atua ma Ana fanau, ma pe a faaalia i se ala moni lena alofa i le faitau miliona o galuega o le agalelei Faa-Kerisiano, o le a faasuamalieina ma faafaileleina ai le lalolagi i le sua lea e tausia ai le ola o le faatuatua, faamoemoe, ma le alofa mama.
O le a se mea e manaomia ona tatou faia e avea ai e faapei o ni lagomeli tuuto ma avea ai lena tuuto o se vaega o lo tatou natura? O le toatele o i tatou e faamaoni lava i le auai atu i sauniga a la tatou Ekalesia, ma tatou te galulue malolosi i o tatou valaauga, aemaise lava i Aso Sa. E mautinoa lava e tatau ona faamālo atu i lena mea. Ae pe o punouai ma le naunaitai ea o tatou mafaufau ma o tatou loto i mea lelei i le vaiaso atoa? Pe ua tau ina faatino, pe o tatou liua moni ea i le talalelei a Iesu Keriso? O faapefea ona tatou avea le fatu o le faatuatua lea o loo faafaileleina i o tatou mafaufau ma totō loloto i le eleele lelei o o tatou agaga? E faapefea ona tatou faia se suiga tele o le loto lea o loo fai mai ai Alema e taua mo lo tatou fiafia e faavavau ma le filemu? (tagai Alema 5:12–21).
Manatua, o loo i ai i le meli ia elemene taua uma mo le tausia o le ola faaletino. Ma o le aoaoga faavae ma le talalelei a Keriso ua na o le pau lea o le ala e maua ai le ola faavavau. Ua na o a tatou molimau lava o le a matua iloa sili ai mea o loo i o tatou mafaufau ma faalolotoina ai i o tatou loto, o le a avea ai lo tatou naunautaiga e alolofa atu ma auauna atu e faapei o le alofa o le Faaola. Ua na o le pau lava la lena o le ala, e mafai ai ona avea i tatou ma ni soo liua atoatoa o Keriso ua faamanaina e le Agaga e aapa atu i loto o o tatou uso a tagata.
Pe a oo ina le toe pupu tele o tatou loto i mea o le lalolagi, o le a tatou le toe saili atu i viiga a tagata pe tau lava ina saili atu e viia lo tatou faamaualuga (tagai MF&F 121:35–37). Ae, tatou te tauavea uiga Faa-Keriso ia na aoao mai e Iesu:
- •
Tatou te agamalu, agamaualalo ma tali-tiga (tagai MF&F 121:41).
- •
Tatou te agalelei, e aunoa ma le pepelo po o le faa’ole’ole (tagai MF&F 121:42).
- •
Tatou te lagonaina le alofa mama i tagata uma (tagai MF&F 121:45).
- •
E amiomama o tatou mafaufauga e le aunoa (tagai MF&F 121:45).
- •
Tatou te le toe mananao e fai se leaga (tagai Mosaea 5:2).
- •
O le Agaga Paia o lo tatou soa tumau, ma o aoaoga faavae o le perisitua o le a to ifo i luga o o tatou agaga e pei o le sau mai le lagi (tagai MF&F 121:45–46).
Ia, ou te le o uunaia outou ina ia matuai i ai se naunautaiga faalelotu. E leai! Ua na ona ou fautuaina atu ina ia tatou laa atu i se isi laasaga i lo tatou liua atoatoa i le talalelei a Keriso e ala i le moliooina o ana aoaoga faavae i totonu o o tatou loto ma o tatou agaga ina ia mafai ai ona tatou galulue ma ola ai—faatasi ai ma le amiosao—i mea ua tatou folafola atu ua tatou talitonu i ai.
O lenei amiosao e faafaigofieina ai o tatou olaga ma faateleina ai lo tatou gauai atu i le Agaga ma i manaoga o isi. E aumaia ai le olioli i o tatou olaga ma le filemu i o tatou loto—o le ituaiga o olioli ma filemu lea e oo mai ia i tatou pe a tatou salamo i a tatou agasala ma mulimuli atu i le Faaola e ala i le tausia o Ana poloaiga.
E faapefea ona tatou faia lea suiga? E faapefea ona tatou faia lenei alofa o Keriso e avea o se vaega autu o o tatou loto? O loo i ai se faatinoga faigofie se tasi o aso uma lea e mafai ona faia ai se eseesega mo tagata uma o le Ekalesia, e aofia ai outou tama ma teine, outou alii ma tamaitai talavou, outou talavou nofofua matutua, ma outou tama ma tina.
O lena faatinoga faigofie o le: I a outou tatalo o le taeao i aso fou taitasi, ole atu i le Tama Faalelagi e taiala oe ia iloa se avanoa e auauna atu ai i se tasi o Ana fanau faapelepele. Ona e faagasolo lea i aso faatasi ma lou loto ua faatumulia i le faatuatua ma le alofa, e saili mo se tasi e fesoasoani i ai. Ia e taulai pea i lea mea, e pei lava o lagomeli ona taulai atu i fugalaau ia latou te ao mai ai le sua ma le fuga. A e faia lea mea, o le a faateleina lou gauai faaleagaga ma o le a e mauaina ni avanoa e auauna atu ai, ia e te lei iloaina muamua e mafai.
Ua faatele ona aoao mai Peresitene Thomas S. Monson i ni faataitaiga e taliina ai e le Tama Faalelagi se tatalo a se isi tagata e auala atu ia i tatou—e auala atu ia te oe ma au—e auala atu i a tatou upu agalelei ma galuega—e auala atu i a tatou faatinoga faigofie o le auauna atu ma le alofa.
Sa saunoa mai Peresitene Spencer W. Kimball: “E silafia i tatou e le Atua, ma na te leoleoina i tatou. Ae e masani lava e auala mai i se isi tagata na te faafetaiaia ai o tatou manaoga. O le mea lea e taua ai lo tatou auauna atu o le tasi i le isi” (Aoaoga a Peresitene o le Ekalesia: Spencer W. Kimball [2006], 82).
Ou te iloa a e faia lenei mea—i le fale, i le aoga, i le galuega, ma i le lotu—o le a taialaina oe e le Agaga, ma o le a mafai ai ona e iloatino i latou o loo manaomiaina se fesoasoani patino lea e na o oe e ono mafai ona tuuina atu. O le a uunaia oe e le Agaga ma faaosofiaina oe ma le ofoofogia e fesoasoani e feaveaia le alofa mama o Keriso ma Lana talalelei i le lalolagi.
Ma ia manatua, e pei foi o tasi vaesefululua o sipuniti meli a lagomeli laiti e avatu i le ofaga, afai tatou te faateleina a tatou taumafaiga i le faasefuluafeina ma faamilionaina o taumafaiga i le agaga tatalo e faasoa atu le alofa o le Atua i Ana fanau e ala i auaunaga Faa-Kerisiano, o le a faapena foi ona avea ma se aafiaga faatupulaia vave o le lelei lea o le a aumai ai le Malamalama o Keriso i lenei lalolagi ua matua faapogisaina. O le lotogatasi, o le a tatou aumaia ai le alofa ma le agaalofa i o tatou lava aiga ma i e ua tuuatoatasi, o e matitiva, o e ua lofituina, ma i latou o fanau a lo tatou Tama Faalelagi o loo saili mo le upumoni ma le filemu.
O lau tatalo faamaualalo, uso e ma tuafafine, ina ia tatou ole atu i a tatou tatalo o aso taitasi mo le musumusuga ia maua se tasi e mafai ona tatou tuu atu i ai sina auaunaga anoa, e aofia ai le auaunaga o le faasoaina atu o upumoni o le talalelei ma le molimau. I le faaiuga o aso taitasi, tau ina ia mafai ona tatou fai atu “ioe” i se tali i le fesili, “Ua ou faia ea se lelei i le aso? Ua ou fesoasoani ea [i se ua mafatia]?” (Viiga, nu. 136).
O le galuega lenei a le Atua. Ia tatou galulue ai ma le faamaoni e pei o lagomeli laiti tuuto e o atu i a latou lava galuega, ou te tatalo ai ma le lotomaualalo i le suafa o Iesu Keriso, amene.


c: text/html

text:
Mataupu 53
Ua faaaoga pagotā sa Lamanā e tuiolo le aai o Nuumau—O faatuiesega i totonu o sa Nifaē ua oo ai manumalo ia sa Lamanā—Ua taitai Helamana i atalii talavou e lua afe o le nuu o Amona. E tusa o le 64–63 T.L.M.
1 Ma sa oo ina latou tuu ni leoleo i luga o pagota sa Lamanā, ma faamalosi i latou e o atu ma tanu o latou tagata oti, ioe, ma tagata oti foi o sa Nifaē o e na fasiotia; ma sa tuu e Moronae tagata i luga o i latou e leoleo i latou ao latou faia a latou galuega.
2 Ma sa alu atu Moronae faatasi ma Liae i le aai o Moleka, ma pulea le aai ma tuu atu ia Liae. O lenei faauta, o Liae lenei o se tagata lea sa faatasi ma Moronae i le vaega tele o ana taua; ma o ia o se tagata e apei lava o Moronae, ma sa laua taufai olioli i le saogalemu o le tasi; ioe, sa taufai pele uma ia i laua le tasi, ma pele foi i tagata uma o Nifae.
3 Ma sa oo ina ua uma ona tanu e sa Lamanā o latou tagata oti ma tagata oti foi o sa Nifaē, sa toe faasavavali atu i latou i le laueleele o Nuumau; ma sa faatonu i latou e Teanekuma, e ala i ni faatonuga a Moronae, ia amata ona latou galulue i le eliga o se utu faataamilo i le laueleele, po o le aai, o Nuumau.
4 Ma sa ia faatonu e tatau ona latou fausia se apa laau tetele i luga o le itu i totonu o le utu; ma sa latou lafo ae i luga palapala mai le utu e tatao i le pa laau tetele; ma sa faapea ona latou faatonu sa Lamanā e galulue seia oo ina latou siomia le aai o Nuumau faataamilo i se pa malosi o laau ma le eleele, i se maualuga tele lava.
5 Ma sa avea lenei aai ma olo malosi tele talu mai lena taimi; ma o le aai lenei sa latou leoleoina ai pagota sa Lamanā; ioe, i totonu lava o se pa sa latou faatonu i latou e fausia i o latou lava lima. O lenei sa faamalosia Moronae e faatonu ia faafaigaluega sa Lamanā, ona sa faigofie ona leoleo o i latou ao latou galulue; ona sa ia manaomia ana autau uma pe a tatau ona ia faia se osofaiga i luga o sa Lamanā.
6 Ma sa oo ina faapea ona maua e Moronae se manumalo i luga o se tasi o autau silisili a sa Lamanā, ma ia maua le aai o Moleka, o se tasi lea o olo sili ona malosi o sa Lamanā i le laueleele o Nifae; ma sa faapea foi ona ia fausia se olo malosi e taofi ai ana pagota.
7 Ma sa oo ina sa ia le toe taumafai e fai se taua ma sa Lamanā i le tausaga lena; ae sa ia faafaigaluega ana tagata i le sauniuni mo taua, ioe, ma le faia o olo e leoleo faasaga ia sa Lamanā, ioe, ma le laveaiina foi o o latou fafine ma a latou fanau mai le oge ma le puapuaga, ma le mauaina o meaai mo a latou autau.
8 Ma o lenei sa oo ina maua e autau a sa Lamanā sa i le sami i sisifo, i saute, ao lei i ai Moronae ona o se mea faalilolilo sa i ai i totonu o sa Nifaē, lea na mafua mai ai faatuiesega i totonu o i latou, ona manumalo ai lea o au a sa Lamanā i sa Nifaē, ioe, sa oo ina latou maua ai se aofai o o latou aai i le vaega lena o le laueleele.
9 Ma sa faapea, ona o le amioletonu sa i totonu o i latou lava, ioe, ona o faatuiesega ma mea faalilolilo sa i totonu o i latou lava, na tuu ai i latou i ni tulaga sili ona tuga.
10 Ma o lenei faauta, ua ia te au ni mea teisi ou te fai atu ai e uiga i le anuu o Amona, o e, i le amataga, o ni sa Lamanā; ae ona o Amona ma ona uso, pe ona o le mana ma le afioga a le Atua, sa efaaliliuina i latou i le Alii; ma sa aumai i latou i lalo i le laueleele o Saraʼemila, ma talu mai le taimi lena o puipuia pea e sa Nifaē.
11 Ma ona o la latou tautoga, o lea na taofia ai i latou mai i le fetagofi i auupega o taua e faasaga i o latou uso; ona sa latou faia se tautoga o le a latou ale toe faamasaaina se toto; ma semanu ua fano i latou ona o la latou tautoga; ioe, po ua latou tuu atu i latou lava ia pauu atu i lima o o latou uso, pe a na leai le mutimutivale ma le alofa tele lea sa ia Amona ma ona uso mo i latou.
12 Ma ona o lenei pogai na aumai ai i latou i lalo i le laueleele o Saraʼemila; ma ua faapea ona apuipuia ai o i latou e sa Nifaē mai i le taimi lena.
13 Peitai sa oo ina ua latou vaai atu i le tulaga faigata, ma le tele o puapuaga ma faigata ia na onosaia e sa Nifaē ona o i latou, sa uunaia i latou i le agaalofa ma amananao e fetagofi i auupega o taua i le puipuiga o lo latou atunuu.
14 Ae faauta, ina o le a latou fetagofi atu i auupega o taua, sa faalofituina i latou i faatauanauga a Helamana ma ona uso, ona ua fai o le a latou asolia le etautoga lea na latou faia.
15 Ma sa matau Helamana nei maumau o latou agaga i lo latou faia o lenei mea; o lea o i latou uma o e na ulu atu i lenei feagaiga sa faamalosiina e vaai atu i o latou uso o asa atu i o latou puapuaga, i o latou tulaga tiga i le taimi lea.
16 Ae faauta, sa oo ina sa i ai ia te i latou ni atalii e toatele, o e sa lei ulu atu i se feagaiga e faapea o le a latou le fetagofi ia latou auupega o taua e puipui ai i latou lava e faasaga i o latou fili; o lea na latou faapotopoto faatasi ai i latou lava i le taimi lea, le toatele lea o i latou o e sa mafai ona latou ave auupega o taua, ma latou taua i latou lava o sa Nifaē.
17 Ma sa latou ulu atu i se feagaiga e tau mo le saolotoga o sa Nifaē, ioe, e puipui le laueleele e oo lava i le tuuina i lalo o o latou ola; ioe, sa latou osifeagaiga lava o le a latou le tuu atu lava lo latou asaolotoga, ae o le a latou tau i tulaga uma e puipui ai sa Nifaē ma i latou lava mai le pologa.
18 O lenei faauta, e lua afe ia tama talavou sa i ai, o e na ulu atu i lenei feagaiga ma latou ave a latou auupega o taua e puipui lo latou atunuu.
19 Ma o lenei faauta, ona sa lei avea lava i latou e oo mai i lea taimi ma faalavelave ia sa Nifaē, ua avea nei foi i latou i lenei taimi ma fesoasoani tele; ona sa latou ave a latou auupega o taua, ma latou mananao ia avea Helamana ma o latou taitai.
20 Ma o i latou uma lava o ni tama talavou, ma sa latou matuā totoa i le alototetele, ma malolosi foi ma toaaga; ae faauta, sa le ona pau lea—o i latou o ni alii o e sa efaamaoni i taimi uma i soo se mea na faatuatuaina ai i latou.
21 Ioe, o i latou o ni alii o le upumoni ma le mamalu, ona sa aoaoina i latou e tausi i poloaiga a le Atua ma asavavali ma le tonu i ona luma.
22 Ma o lenei sa oo ina savali Helamana i le ulu o lana alua afe o fitafita talavou, e lagolago i tagata sa i tuaoi o le laueleele i saute i tafatafa o le sami i sisifo.
23 Ma sa faapea ona iu o le lona lua sefulu ma le valu o tausaga o le nofoaiga a faamasino i luga o le nuu o Nifae.

robotstxt: allowed

filter: keep


text:
24 MASINA O AUMAU SE AUUSO I LE TOESE
O le auuso talavou ia na loka i le falepuipui i Tafuna ina ua la ioeina moliaga e lua e aofia ai le gaoi ma le talepe falei le tulaga lua, ua tatala i tua e le faamasinoga maualuga i le vaiaso nei, i le maea ai lea ona o la tuliina o masina tai 24 i le toese i Tafuna.
Na talia e le faamasinoga maualuga le talosaga na tuuina atu e se sui o le auuso, e faailoa atu ai lona taumafai e vaavaai gaioiga uma a le au alii ia i soo se taimi lava pe afai e tatala mai i tua.
O le alii o Filautoa Fuiono ma lona uso o Niko Fuiono na uluai tuuaia e le malo i moliaga e fa, lea e aofia ai moliaga e lua o le talepe fale i le tulaga lua ma moliaga e lua o le gaoi, ae i lalo o se maliliega sa laua sainia ma le malo, na la tali ioe ai i moliaga e lua ae solofua isi moliaga e lua.
O le tofa ia Ta’aloloioufaiva Lt. John Cendrowski na faaleoina le talosaga e fai ai o ia ma sui o Filautoa ma Niko, e talosagaina ai le faamasinoga ina ia tatala i laua nei i tua.
Na faailoa e Ta’aloloioufaiva, o ia foi lea o loo faauluulu i ai le Vaega e vaaia luga o le alatele a le Ofisa o Leoleo e faapea, afai e tatala e le faamasinoga i tua le auuso lenei, o le a mautinoa e le toe aafia i laua i nisi lava solitulafono, o le a ia fesoasoani foi ia te i laua.
E lei faatuiese le malo i le talosaga a le alii leoleo, ae sa faailoa e le tamaitai loia ia Kelly Dixion lona taliaina o le talosaga ina ia tatala le auuso i tua mai le toese, lea foi e lei tetee i ai le faamasinoga.
I le tatalaina ai la i tua e le alii faamasino sili lagolago ia Lyle L. Richmond o le auuso i tua, ua fautuaina ai i lauaina ia usitai i poloaiga uma ua maea ona tuuina atu ia te i laua, atoa ai ma lo la faia lea o ni galuega mo le atunuu lautele mo le umi e 300 itula, i lalo o le taitaiga a le Ofisa Faanofovaavaaia, ona o le tele o mea sa laua gaioia mai i le fale na la osofaia e lei mafai ona toe faafoi.
O le poloaiga foi lea na faia la te tuua ai le teritori ae toe foi atu i Samoa, ua manatu le faamasinoga o le a taofi lona faataunuuina, fuafua lea i lo la usitaia o poloaiga o le la faanofovaavaaia.
O mea na ave faagaoi e le au ula ia e aofia ai taaloga xBox, o video games, tv, laptop ma se amplifier, ina ua la osofaia le fale o le aiga na aafia i le 2008.


text:
O le ā le Manatu o le Tusi Paia i le ʻAva Malosi? Po o se Agasala le Inu i le ʻAva Malosi?
Tali a le Tusi Paia
E lē o se agasala pe a fuafua lelei le inuina o le ʻava malosi. Ua faamatalaina e le Tusi Paia le uaina o se meaalofa mai i le Atua e mafai ona tatou olioli ai. (Salamo 104:14, 15; Failauga 3:
Na taumafa foʻi e Iesu le uaina a o iai i le lalolagi. (Mataio 26:29; Luka 7:
Lamatiaga o le inutele
Ua taʻua i le Tusi Paia vala e aogā ai le uaina peitaʻi, ua taʻusalaina le inu tele ma le onā. Pe a filifili se Kerisiano e inu le ʻava malosi e tatau ona fuafua lelei. (1 Timoteo 3:8; Tito 2:
E faaleagaina ai le tomai e mafaufau ai ma faia faaiʻuga lelei. (Faataoto 23:29-
35) E lē mafai e se tagata onā ona faataunuu le faatonuga a le Tusi Paia e faapea e “tuuina atu o outou tino o le taulaga ola, e paia, ma e mālie i le Atua, ia faia le auaunaga paia ma lo outou mafaufau lelei.” —Roma 12:1
O le inu tele e aveesea ai uiga pulea lelei ma “aveesea ai uunaʻiga lelei”e faia le mea saʻo.
—Hosea 4: 11; Efeso 5: 18.
E mafai ona oo atu ai i le faamativaina ma faafitauli tugā tau le soifua mālōlōina.
—Faataoto 23:21, 31, 32.
E lē fiafia le finagalo o Ieova i le inu tele ma le onā.
—Faataoto 23:20; Kalatia 5: 19- 21.
O le ā le tele o le inu tele?
O se tasi e inu tele i le ʻava malosi, ua ia tuuina o ia ma isi i se tulaga lamatia. E tusa ai ma le faamatalaga a le Tusi Paia, e iloa se tasi ua onā e lē ona o le lē iloa o se mea, ae o amioga e pei o le lē malamalama, tautevateva, mea e leʻi masani ona faia pe a lē onā, faamisa, po o le lē manino foʻi o le tautala. (Iopu 12:25; Salamo 107:27; Faataoto 23:29, 30, 33) E oo foʻi iā i latou o ē e ʻalofia le onā e mafai ona “faamamafaina o outou loto i . . . le inu tele” ma tofo ai i āuga matuiā o le inu tele.
Matuā ʻalofia atoatoa
Ua faaalia mai i le Tusi Paia taimi e tatau ai i se Kerisiano ona matuā ʻalofia atoatoa le ʻava malosi:
Pe a tausuai ai isi.
—Roma 14:21.
Pe a solia ai le tulafono a le atunuu.
—Roma 13:1
Pe afai e lē mafai e se tasi ona pulea lana inu. O i latou ua faapologaina e le ʻava malosi ma le faaaogā sesē o le ʻava malosi, e tatau ona uia se laasaga tāua.
—Mataio 5: 29, 30.
Faitau Atili
Ia Faafiafia le Atua i o Tatou Olaga
E mafai ona e ola i se auala e faafiafiaina ai Ieova. O le mea moni, e mafai ona avea oe ma ana uō.


text:
Vaega 52
1–2, Ua fuafuaina le konafesi e sosoo ai e fai i Misuri; 3–8, Ua faia tofiga o ni isi o toeaina faapitoa ia malaga faatasi; 9–11, Ia aoao atu e toeaina mea ua tusia e aposetolo ma perofeta; 12–21, O i latou ua faamalamalamaina e le Agaga latou te aumai fua o le viiga ma le poto; 22–44, Ua tofia toeaina eseese e o atu e talai atu le talalelei aʼo malaga atu i Misuri mo le konafesi.
1 Faauta, ua faapea ona fetalai mai o le Alii i toeaina o e ua ia avalaaulia ma filifilia i aso nei e gata ai, i le siufofoga o lona Agaga—
2 Ua fetalai mai: O Au, o le Alii, o le a faailoa atu ia te outou mea ua Ou loto ia outou faia mai le taimi nei seia oo atu i le konafesi e sosoo ai, lea o le a faia i Misuri, i luga o le alaueleele o le a Ou efaapaiaina mo loʼu nuu, o e o se itoe vaega o Iakopo, ma i latou o e o suli e tusa ma le ofeagaiga.
3 O le mea lea, e moni Ou te fai atu ia te outou, ia tuu atu i aʼu auauna o Iosefa Samita, Laitiiti, ma Sini Rikitone, e alu la laua malaga i le taimi lava e mafai ona faia ai o ni sauniuniga e tuua ai o laua aiga, ma malaga atu i le laueleele o Misuri.
4 Ma o le tulaga e oo i ai le la faamaoni ia te aʼu, o le a faailoa atu ia te i laua mea la te faia;
5 Ma o le a faailoa atu foi, ia te i laua, i le tulaga e oo i ai le la faamaoni, o le alaueleele o lo outou tofi.
6 Ma o le tulaga e oo i ai le lē faamaoni o i laua, o le a vavae ese i laua, e pei lava ona Ou loto i ai, e pei ona lelei ia te aʼu.
7 O lenei foi, e moni Ou te fai atu ia te outou, ia tuu atu i laʼu auauna o Laimani Uaite ma laʼu auauna o Ioane Corrill, ia alu atu vave la laua malaga;
8 Ma o laʼu auauna foi o Ioane Murdock, ma laʼu auauna o Ailama Samita, ia alu la laua malaga i le nofoaga lava lena e tasi e ui atu i Titeroi.
9 Ma ia tuu i laua e malaga mai iina ma talai atu le afioga i le ala, ia alē fai atu ni isi lava mea nai lo mea ua tusia e eperofeta ma aposetolo, ma mea e aoao atu ia te i laua e le iFaamafanafana e ala i le tatalo o le faatuatua.
10 Ia tuu atu ia te i latou e o atu ataitoalua, ma ia faapea ona tuu atu ia te i latou e talai atu i le ala i faapotopotoga uma, ma papatiso atu i le evai, ma le faaee atu o ilima i tafatafa o le vai.
11 Ona ua faapea ona fetalai mai o le Alii, o le a Ou sele faapuupuu laʼu galuega i le aamiotonu, ona e oo mai aso o le a Ou auina atu ai le faamasinoga mo le manumalo.
12 Ma tuu atu i laʼu auauna o Laimani Uaite ia faaeteete, ona e manao Satani e alulu o ia e pei o le aputi.
13 Ma faauta, o ia o lē e afaamaoni o le a faia o ia ma pule i luga o mea e tele.
14 O lenei foi, o le a Ou tuu atu ia te outou se ata i mea uma, ina ia lē faaseseina outou; ona ua i ai Satani i le salafa o le laueleele, ma ua fealuai o ia e faasese i atunuu—
15 O le mea lea, o ia o lē e tatalo, o lē ua aagasalamo lona agaga, o ia lava lea Ou te etalia pe afai e usiusitai o ia i aʼu isauniga.
16 O ia o lē e tautala atu, o lē ua agasalamo lona agaga, o lē o lana gagana e agamalu ma faagaeetia, o ia lava lea ua mai le Atua pe afai e usiusitai o ia i aʼu sauniga.
17 O lenei foi, o ia o lē e gatete i lalo o loʼu mana o le a afaamalosia, o le a ia aumai fua o le viiga ma le epoto, e tusa ma faaaliga ma upumoni ua Ou tuu atu ia te outou.
18 O lenei foi, o ia o lē ua toilalo ma ua lē aaumaia ni fua, e tusa lava ma lenei ata, ua lē a aʼu o ia.
19 O le mea lea, o le ata lenei tou te ailoa ai agaga i tulaga uma i lalo o le lagi atoa.
20 Ma ua oo mai aso; e tusa ma le faatuatua o tagata o le a faapea lava ona afaia ia te i latou.
21 Faauta, ua tuu atu lenei poloaiga i toeaina uma o e ua Ou filifilia.
22 O lenei foi, e moni Ou te fai atu ia te outou, ia tuu atu i laʼu auauna o aThomas B. Marsh ma laʼu auauna o Ezra Thayre, e alu foi la laua malaga, ma talai atu le afioga i le ala i lea lava laueleele.
23 O lenei foi, ia tuu atu i laʼu auauna o Isaako Morley ma laʼu auauna o Ezra Booth e alu la laua malaga, ma talai atu foi le afioga i le ala i lea lava laueleele.
24 O lenei foi, ia tuu atu i aʼu auauna o aEteuati Paterika ma Matini Harisi e alu la laua malaga faatasi ma aʼu auauna o Sini Rikitone ma Iosefa Samita, Laitiiti.
25 Ia tuu atu i aʼu auauna o Tavita Uitimera ma Harvey Whitlock e alu foi la laua malaga, ma talai atu i le ala i lea lava laueleele.
26 Ma ia tuu atu i aʼu auauna o aParley P. Pratt ma eOrson Pratt e alu la laua malaga, ma talai atu i le ala, i lea lava laueleele.
27 Ma ia tuu atu foi i aʼu auauna o Solomon Hancock ma Simeona Kata e alu la laua malaga i lea lava laueleele, ma talai atu i le ala.
28 Tuu atu foi i aʼu auauna o Edson Fuller ma Jacob Scott e alu la laua malaga.
29 Tuu atu foi i aʼu auauna o Levi W. Hancock ma Zebedee Coltrin e alu la laua malaga.
30 Tuu atu foi i aʼu auauna o Reynolds Cahoon ma Samuel H. Samita e alu la laua malaga.
31 Tuu atu foi i aʼu auauna o Wheeler Baldwin ma Viliamu Kata e alu la laua malaga.
32 Ma tuu atu i aʼu auauna o aNewel Knight ma Selah J. Griffin ia faauuina i laua uma, ma alu foi la laua malaga.
33 Ioe, e moni Ou te fai atu, ia tuu atu ia te i latou uma nei e o a latou malaga i le nofoaga e tasi, i o latou ala eseese, ma ia lē ati aʼe le tasi tagata i luga o le afaavae o le isi, pe malaga i le ala o le isi.
34 O ia o lē e faamaoni, o ia lea o le a tausia ma faamanuiaina i afua e tele.
35 O lenei foi, Ou te fai atu ia te outou, ia tuu atu i aʼu auauna o Iosefa Wakefield ma Solomon Humphrey e alu la laua malaga i laueleele i sasae;
36 Ia tuu atu ia te i laua e galulue i o laua aiga, ia lē atalai atu ni isi lava mea nai lo o perofeta ma aposetolo, o mea ua la evaaia ma faalogoina ma italitonu moni i ai, ina ia faataunuuina valoaga.
37 Ona o le solitulafono, ia tuu le mea na faaee i luga o Heman Basset ia aaveesea mai ia te ia, ma tuu i luga o le ulu o Simonds Ryder.
38 O lenei foi, e moni Ou te fai atu ia te outou, ia afaauu Iareto Kata o se ositaulaga, ma ia faauu Siaosi James o se eositaulaga.
39 Ia tuu atu i le toe o toeaina e aleoleo i luga o aulotu, ma talai atu le afioga i itulagi faataamilo ia te i latou; ma ia tuu atu ia te i latou e galulue i o latou lava lima ina ia lē i ai se eifo i tupua po o se amioleaga e faia.
40 Ma ia manatua i mea uma e ua amatitiva ma e ua lē etagolima, e ua mamai ma e ua puapuagatia, ona o ia o lē na te lē faia ia mea, o ia lava lea e lē o soʼu soo.
41 O lenei foi, ia tuu atu i aʼu auauna o Iosefa Samita, Laitiiti, ma Sini Rikitone ma Eteuati Paterika, ia latou ave faatasi ma i latou se atusi faamaonia mai le ekalesia. Ma ia i ai foi se tusi faamaonia e maua mo laʼu auauna o Oliva Kaotui.
42 Ma e faapea ai, e pei lava ona Ou fai atu ai, afai tou te faamaoni o le a outou faapotopoto faatasi outou lava e olioli i luga o le laueleele o aMisuri, le laueleele lea o lo outou etofi, lea o loo avea nei ma laueleele o outou fili.
43 Ae, faauta, o Aʼu, o le Alii, o le a faavaveina le aai i lona taimi, ma o le a faapaleina e e faamaoni i le aolioli ma le fiafia.
44 Faauta, o Aʼu o Iesu Keriso, le Atalii o le Atua, ma o le a Ou asii aʼe i latou i luga i le aso e gata ai. E faapea lava. Amene.


text:
MATAUPU 118
O se Finauga po o Ai e Sili
MATAIO 26:31-35 MAREKO 14:27-31 LUKA 22:24-38 IOANE 13:31-38
UA FAUTUA ATU IESU E FAATATAU I LE UIGA FIASILI
UA VALOIA LE FAAFITIA E PETERU O IESU
E ILOA SOO O IESU PE A FAAALIA LE ALOFA O LE TASI I LE ISI
O le pō mulimuli lenei o Iesu ma ona aposetolo, ma na ia aʻoaʻo atu ai se lesona matagofie e faatatau i le auauna atu ma le lotomaulalo, e ala i le mulumuluina o o latou vae. Aiseā ua talafeagai ai le faia e Iesu o lea gaoioiga? Talu ai sa iai se vaivaiga na aliaʻe mai i le ʻauaposetolo. E ui lava o loo latou auauna ma le faamaoni i le Atua, ae o loo popole lava po o ai o i latou e sili. (Mareko 9:33, 34; 10:35-37) Ua toe aliaʻe mai foʻi lenei vaivaiga i lea afiafi.
“Ua fefinauaʻi [le ʻauaposetolo] po o ai o i latou e sili.” (Luka 22:24) Pagā le faanoanoa o Iesu i le vaai atu ua latou toe fefinauaʻi foʻi. O le ā la le gaoioiga ua faia e Iesu?
Nai lo o le otegia o le ʻauaposetolo ona o o latou uiga ma amioga, ae ua ia faaalia le onosaʻi ma fetalai atu: ʻE pulepuletutū tupu o malo iā i latou, ma o ē e pule iā i latou ua taʻua o Ē e Limafoaʻi. Ae e lē faapena outou. O ai e sili, o lē o loo taoto e ʻai po o lē o loo auauna atu?’ Ona faamanatu atu lea e Iesu o le faaaʻoaʻoga ua ia faataatia mo i latou, e ala i le fetalai atu: “A o lenei ua ou auauna atu iā te outou.”—Luka 22:25-27.
E ui i o latou tulaga lē lelei atoatoa, ae e leʻi tuua lava e le ʻauaposetolo Iesu i le tele o taimi na ia feagai ai ma tulaga faigatā. O lea ua fetalai atu ai Iesu iā i latou: ʻUa ou osia se feagaiga ma outou, e pei lava ona osia e loʻu Tamā se feagaiga ma aʻu mo se malo.’ (Luka 22:29) O nei tane o ni soo faamaoni o Iesu. Ua faamautinoa atu e Iesu, o le a latou iai i le Malo ma pule faatasi ai ma ia, e ala i le feagaiga ua osia i lo latou va.
E ui lava ua maua e le ʻauaposetolo lenei faamoemoe matagofie, ae o loo iai pea i latou i le tino lē lelei atoatoa. Ua fetalai atu Iesu iā i latou: “Ua manaʻo Satani e lūlū iā te outou e pei o saito,” ia e taapeape solo pe a lūlūina. (Luka 22:31) Ua ia lapataʻi atu foʻi: “Tou te tuua aʻu i lenei pō, auā ua tusia, ʻOu te taia le leoleo mamoe ona taapeape ai lea o le lafu mamoe.’”—Mataio 26:31; Sakaria 13:7.
Ua tali atu Peteru ma le mautinoa: “E tusa lava pe tuua oe e i latou uma, ae ou te lē tuua lava oe!” (Mataio 26:33) Ua fetalai atu Iesu iā Peteru, a o leʻi vivini faalua le moa i lenā pō o le a ia faafitia o ia. Ua toe faaauau le faamatalaga a Iesu: “Ua ou faatoga atu mo oe, ina ia aua neʻi mou atu lou faatuatua; a o oe, pe a e toe foʻi mai, ia e faamalosi i ou uso.” (Luka 22:32) Peitaʻi ua tali atu Peteru ma le maumauaʻi: “E tusa lava po ou te oti faatasi ma oe, ou te lē faafitia lava oe.” (Mataio 26:35) O le tali atu foʻi lenā a isi aposetolo.
Ua fetalai atu Iesu i ona soo: “Ua lē o toe umi se taimi tatou te faatasi ai. Tou te saʻili mai iā te aʻu, ma e pei ona ou fai atu i tagata Iutaia, ou te fai atu ai nei foʻi iā te outou, ʻE lē mafai ona outou ō mai i le mea ou te alu i ai.’” Ua toe faaauau lana fetalaiga: “Ua ou tuuina atu iā te outou le poloaʻiga fou, ina ia outou alolofa o le tasi i le isi; e pei ona ou alofa atu iā te outou, ia outou alolofa foʻi o le tasi i le isi. O le mea lea e iloa ai e tagata uma o oʻu soo outou, pe afai ua outou alolofa o le tasi i le isi.”—Ioane 13:33-35.
Ina ua faalogo Peteru i le fetalaiga a Iesu e faapea e lē o toe umi se taimi e latou te faatasi ai, ona fesili atu lea o ia: “Le Alii e, o fea a e maliu i ai?” Ua tali mai Iesu: “O le mea ou te alu i ai, e lē mafai ona e mulimuli mai ai nei iā te aʻu, ae e mulimuli ane e te alu atu i ai.” E lē o malamalama Peteru i le tali a Iesu. O lea, ua ia faapea atu ai: “Le Alii e, aiseā e lē mafai ai nei ona ou mulimuli atu iā te oe? Ou te tuuina atu loʻu ola ona o oe.”—Ioane 13:36, 37.
Ua faasino atu nei Iesu i le taimi na ia aauina atu ai ona aposetolo e talaʻi i Kalilaia, e aunoa ma ni ato tupe po o ni taga meaʻai. (Mataio 10:5, 9, 10) Ua fesili atu o ia: “Pe na outou matitiva ai ea?” Ua latou tali mai: “E leai!” Ae o le ā la e tatau ona latou faia? Ua fetalai atu Iesu: “O lē ua iai se ato tupe, ia ave, faapea foʻi se taga meaʻai, a o lē ua leai se pelu, ia faatau atu lona ofu tele ma faatau mai ai sana pelu. Auā ou te fai atu iā te outou, e tatau ona faataunuuina iā te aʻu le mea ua tusia e faapea, ʻUa faitaulia faatasi o ia ma tagata solitulafono.’ Auā o loo faataunuuina mea ua tusia iā te aʻu.”—Luka 22:35-37.
O loo faasino atu Iesu i le taimi o le a tutuʻiina ai o ia i luga o le laau i autafa o tagata solitulafono. Mulimuli ane, o le a feagai ona soo ma sauāga ogaoga. Ua manatu i latou ua latou nofosauni. O lea, ua latou faapea atu ai iā Iesu: “Le Alii e, faauta! o pelu nei e lua.” Ua tali mai o ia: “Ua lava na.” (Luka 22:38) O le iai o pelu e lua iā i latou, o le a maua ai e Iesu le avanoa e aʻoaʻo atu ai se isi lesona tāua.


text:
LESONA 19
O ai le Pologa Faamaoni ma le Faautauta?
A o lata i lona maliu, sa faia ai e Iesu se talanoaga e na o i latou ma ona soo e toʻafā—o Peteru, Iakopo, Ioane ma Aneterea. A o valoia e Iesu le faailoga o lona faatasi mai i aso e gata ai, na ia lāgā se fesili tāua: “O ai la le pologa faamaoni ma le faautauta, o lē ua tofia e lona matai e vaavaaia lana ʻaufaigaluega, e avatu a latou meaʻai i le taimi tatau?” (Mataio 24:3, 45; Mareko 13:3, 4) Na faamautinoa atu e Iesu i ona soo e faapea, ona o ia o lo latou “matai,” o le a ia tofia ē e saunia le tele o taumafa faaleagaga mo ona soo i le taimi o le iʻuga. O ai e faia aʻe ai lenei pologa?
Se vaega toʻaitiiti o soo faauuina o Iesu. O le “pologa” e faasino atu i le Vaega Pule a Molimau a Ieova. O loo latou tufatufaina mai meaʻai faaleagaga i le taimi tatau mo tagata tapuaʻi o Ieova. E matou te faalagolago i lenei pologa faamaoni e aumaia pea mo i matou “meaʻai e talafeagai i le taimi tatau.”
E latou te tausia le aiga o le Atua. (1 Timoteo 3:15) Na tuu atu e Iesu i le pologa le tiute tauave tāua o le puleaina o le galuega a le vaega i le lalolagi o le faalapotopotoga a Ieova—e vaavaaia ana meatotino, faatonutonuina le galuega talaʻi, ma aʻoaʻoina i matou e ala mai i a matou faapotopotoga. O lea, ina ia saunia mai mea e matou te manaʻomia, o loo tufatufa mai e “le pologa faamaoni ma le faautauta” meaʻai faaleagaga, e ala mai i lomiga o loo matou faaaogā i la matou talaʻiga, faapea polokalame o loo faia i a matou sauniga ma fonotaga.
O loo faamaoni le pologa i upu moni o le Tusi Paia ma lo latou tofiga ia talaʻi atu le tala lelei, ma e faautauta i le vaavaaia o mea a Keriso i le lalolagi. (Galuega 10:42) O loo faamanuia e Ieova le galuega a le pologa i le faateleina ma le anoanoaʻi o sauniuniga faaleagaga.
O ai na tofia e Iesu e fafagaina faaleagaga ona soo?
I ā auala ua faamaoni ai ma faautauta le pologa?


text:
MATAUPU AUTŪ | O FEA E TE MAUA AI FAAMĀFANAFANAGA?
Faamāfanafanaga i Taimi o Faigatā
E tele ituaiga o faigatā. E lē mafai ona tatou talanoaina ituaiga o faigatā uma i lenei mataupu, ae seʻi o tatou iloiloina auʻiliʻili ni faaaʻoaʻoga se fā na taʻua muamua. Seʻi mātau le auala na maua ai e tagata na fesagaʻia faigatā eseese, le faamāfanafanaga moni mai i le Atua.
PE A LĒ TOE FAIGALUEGA
Na faapea mai Seth *: “E tutusa le taimi na ma lē toe faigaluega ai ma laʻu avā. E lua tausaga na ma ola ai i mea e maua mai i o ma aiga, ma nai galuega lāiti e lē tumau. O le iʻuga, na lotovaivai ai laʻu avā o Priscilla ma ou manatu ai ua lē toe iai soʻu aogā.
“Na faapefea ona ma fesagaʻia lenā tulaga? Na faaauau pea ona mafaufau Priscilla i upu a Iesu o loo i le Mataio 6:34. Na fetalai o ia e aua le popole i mea e tutupu a taeao, auā e tofu lava le aso ma ona popolega. Na faaauau pea ona ia maua le malosi mai i ana tatalo faatauanau. Ae na faamāfanafanaina aʻu i le manatu o loo i le Salamo 55:22. E pei o le faisalamo, na ou tuuina atu oʻu popolega iā Ieova ma na ia tausia aʻu. E ui lava o lea ua maua laʻu galuega, ae ua faafaigofie o ma olaga e ōgatusa ma fetalaiga a Iesu o loo i le Mataio 6:20-22. Ae sili atu i lenā, ua ma mafuta vavalalata atu ai i le Atua faapea le tasi i le isi.”
Na taʻutino mai Jonathan: “Ina ua gau la matou pisinisi, na ou popole i le tulaga o le a iai lo matou aiga. Na lē aogā galuega mamafa sa faia mo le 20 tausaga, ina ua faalētonu le tulaga tau tamaoaiga o le atunuu. Na amata ona ma misa ma laʻu avā e faatatau i tupe. Na lē mafai foʻi ona faaaogā se credit card e fai ai faatau, ona o le popole ina neʻi lē taliaina.
“Ae na fesoasoani le Afioga a le Atua ma lona agaga e ma te faia ai ni filifiliga lelei. Na ou aʻoaʻoina le faia o so o se galuega, ma na ma faaitiitia tupe faaalu i mea e lē manaʻomia moni. I le avea ai ma Molimau a Ieova, na ma maua foʻi le lagolagosua mai i isi uso talitonu. Na latou faamalosia i maʻua ma ofoina mai le fesoasoani na ma manaʻomia, i taimi e sili ona faigatā.”
PE A MALEPE SE FAAIPOIPOGA
Na taʻua e Raquel: “Na ou lagona le tigā ma le ita ina ua faafuaseʻi ona tuua aʻu e laʻu tane. Na lofitūina foʻi aʻu i le faanoanoa tele. Ae na ou mafuta vavalalata i le Atua, ma na ia faamāfanafanaina aʻu. Na pulea loʻu loto i le filemu mai le Atua, pe a ou tatalo atu iā te ia i aso taʻitasi. E foliga mai na ia faaleleia oʻu faalogona tigā.
“Ou te lotofaafetai ona o lana Afioga le Tusi Paia na mafai ai ona ou manumalo mai lagona ita ma le lototigā. Na ou teuloto upu a le aposetolo o Paulo o loo i le Roma 12:21: ʻAua le faatoʻilaloina oe i le leaga; ae ia faatoʻilaloina pea le leaga i le lelei.’
“Na fesoasoani mai se tasi o aʻu uō lelei, e aua neʻi avea le mea na tupu ma mea ou te lotovaivai ai pea. Na ia faailoa mai le Failauga 3:6 ma faapea mai ma le agalelei, e iai le taimi e tatau ai ona tatou ʻtuʻua’ se mea ʻua leiloa.’ E ui lava na faigatā lenei fautuaga ae o le mea tonu lenā sa ou manaʻomia. Ua iai nei ni sini fou o loʻu olaga.”
Na faapea mai Elizabeth: “Pe a malepe lau faaipoipoga e te manaʻomia le lagolagosua. Na iai saʻu uō mamae na lagolagosua iā te aʻu i aso taʻitasi. Na ma fetagisi faatasi, na ia faamāfanafanaina aʻu, ma ou lagonaina ai le alofa nai lo o le avea ma sē ua tuulafoaʻia. Ou te talitonu na faaaogā o ia e Ieova e fesoasoani mai e faaleleia oʻu faalogona tigā.”
PE A MAUA I MAʻI O LE TINO PO O LE SOIFUA MATUA
E iai se faafitauli tugā i le fatu o Luis, lea na taʻua i le mataupu muamua o lenei faasologa o mataupu, ma e lua taimi na toeitiiti lava maliu ai. I le taimi lenei, ua manaʻomia ona faamānava o ia i le okesene mo le 16 itula i le aso. Ua faapea mai Luis: “Ou te tatalo pea iā Ieova. Pe a uma ona ou tatalo, ou te lagona le foaʻi mai e lona agaga o le malosi. O le tatalo ua ou maua ai le malosi e faaauau ai pea, auā ou te faatuatua iā Ieova ma iloa e manatu mamafa mai o ia iā te aʻu.”
Ua faapea mai Petra o lē ua silia i le 80 ona tausaga: “E tele mea ou te manaʻo e fai, ae ua lē mafai. O le mou atu o loʻu malosi o se mea e faigatā tele. Ou te lagona le vaivai, ma ou te faalagolago i vai ma fualaau mai fomaʻi. E masani ona ou mafaufau i le auala na talosaga ai Iesu i lona Tamā ina ia aveese se faigatā patino pe afai e mafai, ae na foaʻi e Ieova le malosi iā Iesu ma ua ia faamalosia foʻi aʻu. O le tatalo o se toomaga mo aʻu i aso taʻitasi. E ese le lelei o oʻu faalogona, pe a uma ona ou talanoa i le Atua.”—Mataio 26:39.
O faalogona foʻi na o Julian ua toetoe 30 tausaga o tauivi ma le maʻi e taʻua o le multiple sclerosis. Ua ia faapea mai: “O le taimi muamua sa ou nofo i le nofoa o se pule, a o lenei ua ou alu i se nofoa faataavalevale. E ui i lea, ua iai se fuafuaga o loʻu olaga talu ai o loo faaalu e auauna ai i isi. O le foaʻi atu e mafai ona faaitiitia ai mafatiaga, ma e tausisi Ieova i lana folafolaga e faamalosia i tatou i taimi faigatā. E pei o le aposetolo o Paulo e mafai ona ou faapea atu: ʻO mea uma lava, ua ou maua le malosi mai iā te ia o lē na foaʻi maia iā te aʻu le mana.’”—Filipi 4:13.
PE A MALIU SE TASI
Ua faapea mai Antonio: “Ina ua maliu loʻu tamā i se faalavelave tau taavale, ou te leʻi talitonu ai i le taimi muamua. Sa foliga mai e lē tonu le mea na tupu, auā na savali o ia i le auala ae faafuaseʻi lava ona lavea i se taavale. Peitaʻi, e leai se mea na mafai ona ou faia. E lima aso na ia leiloa ai se mea ae maliu loa. Sa ou taumafai e aua neʻi oʻu tagi pe a iai loʻu tinā, ae ou te matuā tagi lotulotu pe a na o aʻu. Ou te fesili ifo pea, ʻAiseā ua tupu ai lenei mea?’
“I na taimi faanoanoa, na ou talosaga atu pea iā Ieova e fesoasoani mai ina ia mafai ona ou pulea oʻu faalogona ma aumai le filemu. Na faasolosolo ona ou lagona le toʻafilemu. Na ou manatua ai le faamatalaga a le Tusi Paia e tutupu faafuaseʻi iā i tatou ʻmea e leʻi faatalitalia.’ Talu ai e lē mafai ona tala pepelo le Atua, ua ou talitonu ai o le a ou toe vaai i loʻu tamā pe a toetū mai.”—Failauga 9:11; Ioane 11:25; Tito 1:2.
O le manatu foʻi lenā o Robert lea na taʻua i le mataupu muamua. Ua ia faapea mai: “E ala atu i a ma tatalo iā Ieova na ma maua ai ma laʻu avā, le filemu o le mafaufau lea o loo taʻua i le Filipi 4:6, 7. O lenei filemu na mafai ai ona ma talanoa atu i tagata e lipotia mea tutupu, e uiga i lo ma faamoemoe o le toetū. E ui lava ua maliu la ma tama i le faalavelave tau vaalele, ae e ma te manatua pea taimi fiafia na matou faatasi ai. E ma te taumafai e mafaufau pea i na taimi fiafia.
“Ina ua faapea mai nisi Molimau na latou vaaia i maʻua o loo faamatala atu ma le toʻafilemu o ma talitonuga i le televise, na ma tali atu na mafai ona ma faia faapea, ona o le tele o tatalo sa faia mo i maʻua. Ou te matuā talitonu sa fesoasoani mai Ieova iā i maʻua e ala i le tele o a latou upu faamāfanafana loto.”
E pei ona faaalia i faaaʻoaʻoga na taʻua, e mafai e le Atua ona saunia mai le faamāfanafanaga mo ē o loo fesagaʻia faigatā ma luʻi eseese. Ae e faapefea oe? Po o ā lava faigatā e te fesagaʻia i le olaga, e mafai ona e maua le faamāfanafanaga e fesoasoani iā te oe i na taimi faigatā. * Aiseā la e te lē saʻili atu ai iā Ieova mo se fesoasoani? O ia o “le Atua o faamāfanafanaga uma.”—2 Korinito 1:3.
^ pala. 5 Ua suia nisi igoa i lenei mataupu.
^ pala. 23 Pe a manaʻomia se fesoasoani ina ia mafuta vavalalata atu ai i le Atua ma maua lana faamāfanafanaga, faamolemole faafesootaʻi Molimau a Ieova i lou vaipanoa pe tusi atu i se ofisa o le lālā e lata ane.


text:
V.Jodko individuali veiklaPepa pisinisi tafailagi
V.Jodko individuali veikla
Faamalama sills, Faasitepu sima, Fausiaina, esetete moni, Fireplaces, Fireplaces +14
Faafanua
Gaoioiga vaega
Faamalama sills, Faasitepu sima, Fausiaina, esetete moni, Fireplaces, Fireplaces, Fireplaces fafo, Gaosi stone, Initeria sills faamalama, Malosiaga ma punaoa faalenatura, Oloa stone, Products stone, Sills faamalama i fafo, Sitepu, Stone windowsill, Teuteu stone, Tini stair, Toega stone, Vaaiga, Vaeluaina stone
Qr code
vCard
Website
Igoa nofoaga: ĮVV V. Jodko


text:
ALA MAI! SETEMA 2015
Se Vaaiga Paleni e Faatatau i Tupe
E mafai ona suia ou uiga pe afai e sesē le vaaiga e faatatau i tupe.
Se Vaaiga Paleni e Faatatau i Tupe
O fesili e fitu e mafai ona e iloiloina ai oe lava ma fesoasoani e te iloa ai po o sesē lau vaaiga e faatatau i tupe.
Tala Mai i Sasaʻe Tutotonu
Ua faamaonia atili le saʻo aʻiaʻi o le Tusi Paia ona o mea na maua mai i se vaipanoa na matuā toʻatele tagata na nofoia i aso anamua.
Auala e Faatoese Atu Ai
Ae faapefea pe afai e lē na o aʻu e sesē?
Herodotus
Na taʻua Herodotus o le Faatamā o Talafaasolopito, ma e foliga mai na alu lona olaga atoa i le saunia o se tusitusiga e tasi.
Se Asiasiga i Nicaragua
O le atunuu o loo iai le vaituloto e tasi lea e magalogalo ma e ola ai meaola mai i le sami e pei o malie, saʻulā ma tarpon.
Mativa
Pe e mafai e tagata e matuā matitiva ona maua le fiafia?
O Meaola Ninii e ʻAina le Suāuu
Aiseā e sili atu ai le auala e latou te faamamāina ai le suāuu na masaa, nai lo o mea o loo faaaogā e tagata i aso nei?
Isi Mataupu
Ia Agalelei ma Tufa Atu
Ia matamata i le fiafia o Kalepo ma Sofia pe afai e fetufaaʻi a laʻua meataalo.


text:
TALJA, S. Rakūno TŪBPepa pisinisi tafailagi
TALJA, S. Rakūno TŪB
'au, Alamanuia, gaosiga, Alavai, Faaumaina panels, Fale blends +26
Faafanua
Gaoioiga vaega
'au, Alamanuia, gaosiga, Alavai, Faaumaina panels, Fale blends, Fausiaina, esetete moni, Gaosi stone, Latches, Loka, Loka, Loka faaeletoroni, Loka maneta, Loka tuufaatasiga, Maa faato, Maʻa i fafo, Malosiaga ma punaoa faalenatura, Mea faaumaina, Mea fale, Mea fale, O maa, Ogāumu, Oloa stone, Oloa tau fefaatauaiga, Omea, Padlocks, Products stone, Stoneware, Taualuga, Teuteu stone, Vaitaele aau, Vaitaele meafaigaluega
Qr code
vCard
Website
Igoa nofoaga: S. Rakūno TŪB "TALJA" | prekyba vidaus ir išorės apdailos medžiagomis


text:
POLITECA, UABPepa pisinisi tafailagi
POLITECA, UAB
Alamanuia, gaosiga, Apa, Apa windowsill, Auala o nofoaafi, Electrodes maopoopo +47
Lōmiga
I-V 8:00-17:00
POLITECA, UAB
Tusi faamaonia
Faafanua
Gaoioiga vaega
Alamanuia, gaosiga, Apa, Apa windowsill, Auala o nofoaafi, Electrodes maopoopo, Faamalama sills, Faasalalauga i fafo, Faasalalauina hoardings, Faasalalauina, lomia, Faasitepu uamea, Faataamilo uamea, Faatanoa, Fausaga prefabricated, Fausaga taualuga, Fausaga uamea fale, Fausiaina o fale, Fausiaina o fale, Fausiaina uamea, Fausiaina, esetete moni, Felauaiga, felauaiga, Furnitura, Galvanization, Gaosi stone, Gaosia o meafale, Komiti faatino, Leaderboard, Malosiaga ma punaoa faalenatura, Maopoopo, Maopoopo uamea, Masini pamu penisini, Masini, meafaigaluega, Meāfale, Metalworking, Metalworking, Oloa tau fefaatauaiga, Oloa uamea ma uamea, Products stone, Puipui, Sila, Sills faamalama i fafo, Sitepu, Tane, Tane, Taualuga, Tini stair, Tipiina uamea, Tulaga kasa, Tutu, Uamea pepa, Uamea punou, Uʻamea ferrous, Welders
Qr code
vCard
Website
Igoa nofoaga: Politeca - Metalo gaminiai


text:
E Valaaulia Oe e Asiasi i Fale o le Peteli i Amerika
“E tele mea matagofie na ma vaaia ina ua ma asiasi i le Peteli, ma o le a lē mafai ona galo.” O le tala lenā a se ulugalii mai i Vanuatu ina ua māe‘a ona la asiasi atu i ofisa o Molimau a Ieova o loo i Amerika. O faalogona fo‘i na o tagata e silia i le 70 afe, ia e asiasi atu i na nofoaga i tausaga ta‘itasi.
Po ua e asiasi i fale o le Peteli i Amerika? Pe afai e leai, e matou te valaaulia oe ina ia faia faapea.
O ā mea o le a e vaaia i nei fale tetele e tolu?
Ofisa Ulu, Brooklyn, Niu Ioka. I le maimoaga, o le a e mātauina ai taumafaiga malolosi o loo faia i inei ina ia faamaopoopo ma lagolagoina ai le galuega tala‘i i le lalolagi aoao. O le a e maimoa ai fo‘i i mea eseese o loo iai i se faaaliga e faamatuaina “A People for Jehovah’s Name,” lea e faamatala ai le talafaasolopito o tagata o Ieova mai i le ulua‘i senituri se‘ia oo mai i aso nei. A o le isi faaaliga e ta‘ua “The Bible and the Divine Name,” e faaalia ai faaliliuga eseese o le Tusi Paia o loo iai le suafa tutasi o le Atua.
A‘oga Faa-Kerisiano, Patterson, Niu Ioka. Ia mātau le auala o loo fai ai a matou a‘oga inei, e pei o le A‘oga Faale-Tusi Paia a le Olomatamata o Kiliata, ma le A‘oga mo Sui o Komiti o Lālā ma a Latou Avā. O le a e maimoa ai fo‘i i ni faaaliga po o ni vitiō o loo faamatala ai galuega o loo faatinoina i ofisa, lea e aofia ai le matagaluega o Auaunaga, Tusiata, faapea le Auaunaga i Kaseti ma Vitiō.
Lomia ma le Auina Atu o Lomiga, Wallkill, Niu Ioka. Ia auai i le maimoaga ma e iloa ai le auala o loo lomia ai Tusi Paia ma lomiga faale-Tusi Paia. E te mātauina ai fo‘i le auala o loo tuufaatasia ai nei lomiga eseese ma auina atu i faapotopotoga i le Iunaite Setete, le atu Karipiane, ma isi atunuu o le lalolagi.
O le ā le umi e fai ai maimoaga i nei fale tetele e tolu?
O le maimoaga i Brooklyn e tasi le itula; o Patterson e pe ā ma le lua itula; a o Wallkill e pe ā ma le itula ma le ‘afa.
O ai i latou e aveina maimoaga?
O nei maimoaga e ave e i latou o loo galulue i matagaluega eseese o le Peteli. E latou te manatu i lenei vala, o se vaega o a latou taumafaiga ina ia lagolagoina le galuega tau a‘oa‘o atu o loo faia i le lalolagi aoao. E oo mai iā Me 2014, ua silia i le 5,000 i latou o loo galulue i nei fale tetele, ma e silia i le 3,600 i latou ua toleniina i le auala e faia ai maimoaga. O nei maimoaga e faia i le pe ā ma le 40 gagana.
E fia le totogi o le maimoaga?
E leai se totogi.
Pe e na o Molimau a Ieova e mafai ona iai i maimoaga?
E leai. O le to‘atele o tagata e asiasi mai e lē o ni Molimau a Ieova. O nei maimoaga e mafai ai e tagata Molimau a Ieova ma ē e lē o ni Molimau, ona malamalama i taumafaiga o loo faia i se auala maopoopo, ina ia lagolago ai le galuega tala‘i i le lalolagi aoao.
E iai se fafine Musalimi mai i Initia na asiasi i Patterson. Na faapea mai o ia ina ua māe‘a lana maimoaga: “Fia fai lava so‘u sao i lenei galuega. Faafetai tele lava mo uiga faaaloalo na outou faaalia mai iā te a‘u.”
Pe e mafai ona auai fanau iti i maimoaga?
Ioe, e mafai! E telē se aafiaga lelei i fanau pe afai e asiasi mai. Na tusi Ioane, o se tasi mai i Amerika na asiasi ane: “Ina ua matou toe fo‘i i le fale, e toetoe o taimi uma e talanoa ai le fanau na matou ō faatasi, e faatatau i le maimoaga. E latou te le‘i iloa muamua pe e faape‘ī le auaunaga i Peteli, a o lenei ua fai ma o latou le sini le fia auauna ai i inā.”
Pe e mafai ona asiasi ma maimoa i fale po o ofisa o Molimau a Ieova i isi atunuu?
Ioe. E mafai ona faia maimoaga i a matou ofisa i le tele o atunuu. Taga‘i i le matou upega tafa‘ilagi i le vaega Faamatalaga mo Ofisa ma Maimoaga ina ia maua ai isi faamatalaga atili. E matou te valaaulia ma le māfana oe ina ia e asiasi ma maimoa i se tasi o ofisa o le lālā a Molimau a Ieova.
Faitau Atili
O ā Galuega o Loo Faia i se Ofisa o le Lālā a Molimau a Ieova?
E talia ma le māfana i latou e asiasi mai i so o se ofisa o a matou lālā. E matou te valaaulia oe ia faia faapea!


text:
NOTE: Click on each image to enlarge size:
FONOTI MATA’UTIA IOANE BROWN O LOTOFAGA ATUA ILE AIGA PA’IA O SA-LEVALASI, MA FIAME MATA’AFA FAUMUINA MULINUU (II) MA SALEVALASI. OLE FA’AIUGA ILE FA’AMASINOGA I MULINUU SAMOA LANDS & TITLE COURT 1952.
TALA I LE MAFUA’AGA UA ALI’ITA’I AI FALEATA I LE SUAFA FAUMUINA LE TUPUFIA
Ua maliu Tuia’ana Tuiatua Faumuina le Tupufia ona tau ai lea o le taua ina ua fia Tupu uma le fanau a Faumuina, e iai Fonoti, o le teine o Samala’ulu, ma Va’afusuaga Tole’afoa; “le Tupufia o le Faumuina”.
Ona papae ai lea o lo latou taua i Leulumoega e ta’ua o le taua o le Paegauo, o le taua po’o ai o le a e’e iai Papa. O le vevesiga ma le a’afia uma ai o Samoa ona po’o ai o le a Tupu. Ua uma le taua ua manumalo Fonoti ona o le tulaga fulisia o Samoa sa lagolago ia te ia. Ona faae’e ai lea o Papa e fa o le Tuiatua, Tuia’ana, Vaetamasoali’i, ma le Gatoaitele ia Fonoti ma avea ai ma Tupu Tafa’ifa o Samoa. Ona finagalo lea o le Tupu e fia asia le Itumalo o Faleata. Ona o le tasi lenei o Itumalo na tau malosi i le itu taua a le Tupu o Fonoti ma ona tofiga ‘O Faleata, o le Itu Autasi ia Lufilufi ma Leulumoega ma Tuisamau. ‘O le ava a Faleata e fevala’aua’i. Na fa’apea ai fo’i se fuaitau; “O le sola a Faleata e sola ae vave mai”.
O Fonoti o lona tina Manalelei po’o Talaleomalie, o Manalelei Talaleomalie o lona tina Aloalonei, o Aloalonei o lona tina Unusialetoa, o Unusialetoa o lona tina Letele-o-Talaia le alo o Mata’afa o Ululoloa i Faleata, o le fai’a lea a Fonoti le Tupu ma Faleata i lena vaitau o le soifuaga.
Na malaga ai lea o le Tupu o Fonoti i Faleata. O iai i Vaimoso le tagata malosi ma le toa lenei e igoa ia Tiufea. Ona alu ane ai lea o Tiufea ia Fonoti ma lana manulele. Ua fa’alele manu nei le Tupu o Fonoti ma Tiufea. Ua fa’alele e le Tupu o Fonoti le manulele a Tiufea, ua lele aluga ma ifo mai ma tu i le a’ao o le Tupu. Ona fa’alele lea e Tiufea o lana manulele, ua na ona apata e fia lele ma pa’u mai ua tu i le ua o Tiufea. Ua fa’apea lava ona faia e le manulele le apata e fia lele, ma pa’u mai ma tu i le ua o Tiufea.
Ona malele lea o le Tupu o Fonoti ia Tiufea ma Faleata a’o potopoto iai ma le Tupu e fa’apea: “Tiufea, tu’u lou igoa o Tiufea, ae o le a e igoa ia ‘Manuleleua’ e manatua ai pea e Faleata lenei lava aso.” O lona tau, o le’a ou ‘Une’ lou Ao o le ‘Mata’afa i Atua’. Ae aumai le Suafa o lo’u tama o ‘Faumuina ete Ali’ita’i iai (Faleata)’. O to’oto’o fo’i ia o i Faleata Sasa’e ua fa iai to’oto’o o Faleata e o’o mai i aso nei. “Puni loa le Mata’afa, ae puni matatogo Faleata”.
O LE GAFA O MANALELEI TALALEOMALIE LE TINA O LE TUPU TAFA’IFA O FONOTI:
Usu #2 Tuiavi’i le alo o Tui-Toga (viii) ia Letele Talaeia le alo o Mata’afa i Ululoloa Faleata, fa’aee le gafa o Taua’aletoa (tama), ma Unisialetoa (teine).
Usuia Unisialetoa e Malietoa Sa o Mulifanua, fa’aee le gafa o Togia, Ifopo, ma Aloalonei (teine).
Usuia Aloalonei e Vaovasa o Gataivai i Savaii, fa’aee le gafa o Manalelei (teine: po’o Talaleomalie).
Usuia Manalelei po’o Talaleomalie e Tuia’ana Tuiatua Faumuina Le Tupufia, fa’aee le gafa o Fonoti (tama ulumatua “Ole Alii o Aiga”, ma le Tupu Tafa’ifa o Samoa).
Usu #1 Fonoti le Tupu Tafa’ifa ia Fuatino le alo o To’alepaiali’i i Satapuala Aiga Satuala, fa’aee le gafa: o Muagututi’a (tama ulumatua ‘O le Alii o aiga’).
Usu #1 Muagututi’a ia Poto le alo Amituana’i Manaia o Si’ufaitoto’a i Faleata, fa’aee le gafa: o Seutatia (teine ulumatua ‘Feagaiga ale Aiga’, na tofia e ala’ala ile Maota o Mulinu’u Lalogafu’afu’a ma Sepolata’emo i Lufilufi o Tumua Atua).
Usuia Seutatia o Mulinu’u i Lufilufi e Lilomaiava Nailevai’iliili o Palauli i Savai’i, fa’aee le gafa: o Nofoa-tolu Lilomaiava Vae-ole-nofoa-fia (tama: Ulua’i suafa ‘Nofoatolu’ na e’e ile Maota o Mulinu’u Lalogafu’afu’a ma Sepolata’emo i Lufilufi o Tumua Atua)
Usu Nofoatolu Lilomaiava Vaeolenofoafia ia Sinaivaiana le alo o Va’afusuaga o Faga i Savai’i, fa’aee le gafa: o Fonoti Nofoatolu Laufeti’iti’i (tama) [Fonoti o Lotofaga Atua].
Usu Fonoti Nofoatolu Laufeti’iti’i o Mulinu’u i Lufilufi ia Va’asa le alo o Fiame Muagututi’a le Sa’ofaapito ma le Aiga Pa’ia o Salevalasi i Lotofaga Atua, fa’aee le gafa: o Fonoti Oliovaigafa (tama ulumatua ‘O le Alii o aiga’), Nofoatolu Ti’auliva’a (i), ma Lagouta (teine) – [Sa-Fonoti o Lotofaga Atua]
(O Fonoti Oliovaigafa na ai Ali’i mai iai Molio’o ma le Ailaoa e fai ma o latou Ali’i e iai le ulua’i Suafa Fonoti sa ala’ala i lona Maota o ‘Vainiu’ i Faleapuna. Na maliu ai lava le Ali’i ma sa lagomau ai lava. E pa, e leai sona suli. Ae fa’asolo le Suafa ma le gafa o Fonoti le Tupu Tafa’ifa i Lotofaga Atua i suli o Nofoatolu Ti’auliva’a, ma le teine o Lagouta).
(“Fonoti o Lotofaga i Atua o suli tau toto ma le suafa o Fonoti le Tupu Tafa’ifa o Samoa”)
O Va’asa o le alo o Fiame Muagututi’a, o le tasi ole to’afa o lo’o fa’alupe nei i Lotofaga o “Alo-tau-tino ole Sa’ofa’apito ua Fiame”. Ole to’afa lenei e filifili po’o ai so latou suli e nofoia le suafa Fiame, pe’a avanoa. Na usu Fiame Muagututi’a ia Masu le alo o Sitagata Timalesa o Lotofaga fotuai mai o Leaegalesolo (tama), Fuiava’iliili (tama), Va’asa (teine), ma Va’aloa (teine). O le Mavaega a Fiame Muagututi’a Le Sa’ofa’apito o le Aiga Pa’ia o Sa-Levalasi i Lotofaga Atua, E na’o i la’ua teine o Va’asa: Fonoti, ma Va’aloa: Fiame na tofia e alaala (Maota) i gatai’ala i Mala’e i Mulifusi ma Tanumaleu, po’o le Malae o Papa o le Aiga Pa’ia o Sa-Levalasi i Lotofaga Atua.
O LE FIAME LE SA’OFA’APITO MA LE AIGA PA’IA O SALEVALASI I LE MALAE O LOTOFAGA I ATUA
Na ta’oto le fa’atafa o le Tupu Tafa’ifa o Salamasina ile Malae o Mulifusi i Matafagatele, ua ta’ua nei ole Malae o Lotofaga i Atua i aso nei. Na to’ai le toma’aga a Manalelei Talaleomalie ia Tupuola Folopapa i Tanumaleu, ole Malae ua ta’úa o Lotofaga i Atua i aso nei. Ona o’o mai lea ile taimi o Fiame Muagututi’a o ia lea na fa’ato’a sa’ofa’apito ole Malae ua ta’ua nei o Lotofaga i Atua, le Maota o Fiame le Sa’ofa’apito Muagututi’a o Lotofaga Atua. Ole Malae ole fa’autugatagi.
O le ulua’i Fiame o Ufui’avaopupu i Tanumaleu po’o le Malae o Lotofaga i Atua lea ua ta’ua ai nei, na usu ia Levalasi le alo o Tapu o Letaupe i Mata’tufu, fotuai mai o alii nei o Tuiatua, ma le alii o Muagututi’a lea na soso’o ma lona tama ile nofoia ole Fiame. O Fiame Muagututi’a na si’í e Mata’tufu i lalo i Matafagatele, o le ala lea ua ali’i ta’i ai ia Fiame ma sa’ofa’apito iai e o’o mai ile taimi nei ile Malae o Lotofaga i Atua. O ulua’i sa’o sa ala’ala i Tanumaleu lea ua ta’ua nei ole Malae o Lotofaga i Atua, o Tupuola ma Seinafolava. O lo la fa’alagina e fa’apea: Afio mai e na ulua’i sa’o Tupuola ma Seinafolava, Afio mai le fale agafulu o Fiame, Afio mai le falevalu o Seinafolava, Afio mai fa’aulu’ulu Teoteo ma Tumanuvao, Afio mai le ali’i ole ao le tupe na tago’esea Amituana’i, Maliu mai ali’imau o faleupolu Fa’atili ma Lemauga, Susu mai Sitagata ma le va’á na taumualasi ma le aiga Sasitagata, mamalu mai le faleatua.
TOFIGA O LE MALO A FONOTI LE TUPU TAFA’FA O SAMOA (Since: 1600AD)
FA’ALUPEGA AOAO O SAMOA; Tumua ma Pule, Itu’au ma Alataua, Aiga ile tai, ma le Va’a o Fonoti.
TE’O; ‘O oe o le Anava o Taua, ‘Ma lou Manu Samoa.
FIA’AITAGATA; ‘O au Suafa ia o Fatialofa, ma Auelua. ‘O le a fai i la’ua ma Tulauniu o Atua, ‘Punefu o Atua, ‘To’oto’o o le Tuiatua.
MATA’UTIA; ‘O le Va’a o Fonoti, ‘O le Malu o Ma’auga – Leulumoega, ma Lalogafu’afu’a, Lufilufi. ‘Fea, o le Va’a o Fonoti, ‘O fea fo’i e Fa’aopea ia Atua le Fauono.
MOLIO’O; ‘O oe o le Va’a o Fonoti, ‘O oe o le To’o o le Fua.
LEUTELE (Falefa); ‘O oe o le A’ai o le Tupu o Fonoti! ‘Falefa (District), Sanone, Gagaemalae, Saleapaga, Sagapolu, Falevao, Sauago, Saletele, Uafato.
TOFAEONO; ‘E Ono Pou o Lufilufi, Fitu ia te oe. ‘E Iva Pou o Leulumoega, Sefulu ia te oe. ‘E Fitu Pou o le Malietoa, Valu ia te oe. ‘E Tolu Pou o Satunumafono, Fa ia te oe.
O LE VA’A O FONOTI: Samamea, Ma’asina, Lona, Taelefaga, Salimu ma Ma’auga, Musumusu, Falefa, Sanone, Gagaemalae, Saleapaga, Sagapolu, Falevao, Sauago, Saletele, Uafato, Lalomauga, Manunu, Faleapuna, Lufilufi, Saluafata, Fusi, Salelesi Safanua, Fagaloa, Solosolo, Luatuanu’u.
TUMUA O ASIATA: Ole a Falefa Tumua ia te oe (Sa’iliga Malo o Asiata ia Fonoti).
O LE MAVAEGA A FONOTI LE TUPU TAFA’IFA MA LONA USO O VA’AFUSUAGA TOLE’AFOA
Na iloa atu e Tumua ua afio atu Tole’afoa, ona fai atu lea, afio mai i le Maota e te lua talatala ma le Tupu. Tali Tole’afoa, leai oute ava i Tumua, ua lava a’u i lalo o le ulu lea. Ae sa augani atu lona aiga ma Tumua, afio ane ia i le Maota. Na faofale loa Tole’afoa ma sa faa’alia lava lona fa’aaloalo ia Fonoti, ua faae’e o ia i le pou pepe o le isi tala o le Maota o Mulinu’u Lalogafu’afu’a ma Sepolata’emo i Lufilufi Atua.
Ona agiagi atu ai lea o Fonoti le Tupu Tafa’ifa e fa’apea: Tole’afoa e, afio mai o le a totofi ata mea, au’a le nofo lelei ai o lau fanau ma la’u fanau i le lumana’i. O Papa e fa, o le a ia te a’u ma la’u fanau. A’o le Ao o le Tonumaipe’a, o le a ia te oe ma lau fanau. O le a e saofia le Aumaga, o le mea lea e ta’ua ai le Aumaga e Pa’ia, ona o le Ao o Tonumaipe’a ua iai. E te afio i le fala, Na’o oe lava e te nofo i le fala i fafo, E sa se isi o le Aumaga e nofo ise fala. A uma ona mama o le ava, e tu lava le tagata i luga ma lana maga’ava ma tu’u i le tanoa, a’o lau maga’ava e tu mai se tasi na te avatua, ona aumai lea o le tanoa tu i ou luma. A leai se Tupu e alagaina e Tumua, O le a e Tuia’ana Ave’aumalaga. O le a fa’asino fo’i ia te oe upu o le Aualuma. O lou Aualuma o le a tausi e Leulumoega ma e na ta’i Fasito’o-tai ma Fasito’o-uta.
A e toe tago mai i a’u mea, e sauaina oe i le aufuefue ma soloa i le vailalo ma lau fanau. A ou tago atu i au mea ia fa’apea fo’i ona soloa a’u i le aufuefue ma tafea i le vailalo ma la’u fanau.
O le Mavaega lea nai Mulinu’u Lalogafu’afu’a ma Sepolata’emo i Lufilufi Atua a Fonoti le Tupu Tafa’ifa ma lona uso o Va’afusu’aga Tole’afoa, o lo’o tausi iai Samoa i lenei Mavaega e o’o mai i le aso. E tele isi mea ta’ua na maua mai e tagata i le na aso mai tofiga a le Tupu o Fonoti ina o le a maliu. O lea lava e o’o mai i le aso ana tulaga mamalu. E le mafai ona suia ma o lo’o aga’i pea iai fa’aupuga a Samoa i ana mea e fai.
Fai mai le Tupu Tafa’ifa o Fonoti, “E lelepa ia te a’u le vai.” E le toe faia nisi tofiga ma nisi mavaega ua gata ai ia te ia. “O Samoa ua uma ona tofi”.
(“e ufiufi a le tama’imoa i le tanoa, ae ioio lava..”)
——————————–


text:
Tala 76: Ua Faaumatia Ierusalema
UA SILI atu i le 10 tausaga talu ona mavae le aveina e Nepukanesa tagata Isaraelu e sili ona lelei le a‘oa‘oina i Papelonia. Ae vaai atu nei i le mea ua tupu! Ua susunuina i lalo Ierusalema. Ma o tagata Isaraelu e le‘i fasiotia ua avea i latou ma pagota i Papelonia.
Manatua, o le mea lenā na lapata‘iaina e perofeta a Ieova o le a tupu pe afai e lē suia ala leaga o tagata. Ae sa lē faalogo tagata Isaraelu i perofeta. Na faaauau pea ona latou tapua‘i i atua sesē na i lo Ieova. O lea ua tatau ai ona faasalaina tagata. Ua tatou iloaina lenei mea auā ua ta‘u mai e le perofeta a Ieova o Esekielu mea leaga na faia e Isaraelu.
Pe e te iloa o ai Esekielu? O ia o se tasi o tagata talavou na aveina e le Tupu o Nepukanesa i Papelonia e sili atu i le 10 tausaga a o le‘i oo le faaumatiaga tele i Ierusalema. O le taimi fo‘i lava lenā na aveina ai Tanielu ma ana uō e to‘atolu, o Sataraka, Mesako ma Apeteniko i Papelonia.
A o iai pea Esekielu i Papelonia, ua faaalia atu i ai e Ieova lenei mea i se vavega. O loo iai moni lava Esekielu i Papelonia, ae na faavaaia o ia e Ieova i mea leaga uma o loo faia i le malumalu. Ua faate‘ia Esekielu i mea na ia vaaia.
‘Vaai atu i mea inosia o loo faia e tagata i inā i le malumalu,’ o le tuleiga lea a Ieova iā Esekielu. ‘Vaai atu i le puipui ua tumu i ata o gata ma isi meaola. Ma se‘i vaai atu iā Isaraelu lenā e tapua‘i atu i ai!’ Ua mafai e Esekielu ona iloa nei mea, ma na ia tusia i lalo mea o loo tutupu.
‘Pe e te iloa mea o loo faia faalilolilo e ta‘ita‘i Isaraelu?’ o le fesili lea a Ieova iā Esekielu. Ioe, e mafai ona ia vaai atu i ai. E to‘a 70 tamāloloa o loo tapua‘i atu i atua sesē. Ma o loo faapea ifo i latou: ‘E lē o iloa mai i tatou e Ieova. Ua Ia tuua le nuu.’
Ona faaali atu lea e Ieova iā Esekielu isi fafine o loo i le faitoto‘a i mātū o le malumalu. O loo tapua‘i atu i le atua sesē o Tamusa. Ma se‘i vaai atu i na tamāloloa e i le ala tatala o le malumalu o Ieova! E tusa e 25 i latou. Ua iloa atu i latou e Esekielu o loo ifo ma tapua‘i atu i le lā!
‘Ua lē faaaloalo nei tagata iā te a‘u,’ o afioga ia a Ieova. ‘Ua lē gata ina latou fai mea leaga ae ua ō mai fo‘i i lou malumalu ma fai ai!’ Ona tulei lea o Ieova: ‘O le a latou faalogoina le malosi o lo‘u ita. Ma o le a ou lē faanoanoa pe a faaumatia i latou.’
E na o le tolu tausaga talu ona faaali atu e Ieova iā Esekielu nei mea ae fouvale loa Isaraelu i le Tupu o Nepukanesa. Ona ia alu atu loa lea e tau faasaga iā i latou. Ina ua mavae le tausaga ma le afa ona sao atu lea o Papelonia i le pā o Ierusalema ma susunu i lalo. O le to‘atele o tagata ua fasiotia po o le ave faapagota i Papelonia.
Aiseā na faataga ai e Ieova lenei faaumatiaga mata‘utia iā Isaraelu? Ioe, talu ai sa latou lē faalogo iā Ieova ma lē usiusita‘i i ana tulafono. Ua faaalia ai i lenei mea le tāua ona tatou faia i taimi uma mea e fai mai ai Ieova.
I le taimi muamua e to‘aitiiti e na faatagaina e nonofo i le laueleele o Isaraelu. Na tuuina e le Tupu o Nepukanesa le Iutaia o Ketalia e pule ai. Peita‘i ua fasiotia Ketalia e ni isi Isaraelu. Ua fefefe nei tagata ne‘i ō mai Papelonia ma faaumatia i latou ona o lenei mea leaga. O lea sa latou faamalosia ai Ieremia e ō faatasi ma i latou, ma latou sosola ai i Aikupito.
Ona tuufua ai lea o le laueleele o Isaraelu. Mo le 70 tausaga sa leai se tasi na nofo ai. Ua matua‘i gaogao lava. Ae na tautō Ieova na te toe faafo‘isia mai ona tagata i le laueleele pe a uma le 70 tausaga. Ma o ā mea o tutupu i tagata o le Atua i Papelonia le mea ua ave i ai i latou? Se‘i o tatou vaai.
2 Tupu 25:1-26; Ieremia 29:10; Esekielu 1:1-3; 8:1-18.
Fesili
- O le ā ua tupu i Ierusalema ma tagata Isaraelu e pei ona faaalia i le ata?
- O ai Esekielu, ma o ā mea e faate‘ia ai na faaali atu e Ieova iā te ia?
- O le ā le faai‘uga na faia e Ieova ona o le lē faaaloalo o tagata Isaraelu iā te ia?
- O le ā na faia e le tupu o Nepukanesa ina ua uma ona fouvale tagata Isaraelu iā te ia?
- Aiseā na faataga ai e Ieova lenei faaumatiaga mata‘utia e oo i tagata Isaraelu?
- E faapefea ona tuufua le laueleele o Isaraelu, ma o le ā le umi na tuufua ai?
Fesili faaopoopo
- Faitau le 2 Tupu 25:1-26.
O ai Setekaia, o le ā na tupu iā te ia, ma na faapefea ona faataunuuina ai valoaga o le Tusi Paia? (2 Tu. 25:5-7; Eseki. 12:13-15)
O ai na tuua‘ia e Ieova i gaoioiga lē faamaoni uma a Isaraelu? (2 Tu. 25:9, 11, 12, 18, 19; 2 No. 36:14, 17)
- Faitau le Esekielu 8:1-18.
Ua faapefea ona faaa‘oa‘o lotu ua ta‘ua o Kerisiano, i tagata Isaraelu tapua‘i i le lā o ē na fulitua i le tapua‘iga moni? (Eseki. 8:16; Isa. 5:20, 21; Ioa. 3:19-21; 2 Timo. 4:3)


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Kenya
Elgeyo Marakwet Rd
Kilimani area near Adams Arcade
NAIROBI
KENYA
+254 20-387-3211
+254 20-387-3212
+254 20-387-3213
Maimoaga
Aso Gafua i le Aso Faraile
8:00 a.m. i le 11:00 a.m. ma le 1:00 p.m. i le 4:00 p.m.
E 1.5 itula le umi
Vala Mataʻina
E vaavaaia le faaliliuina o lomiga faale-Tusi Paia i gagana eseese e sefulu, e aofia ai le Gagana Fai Taga a Kenya. E puʻeina lomiga e faalogologo i ai faapea vitiō i gagana a lo latou vaipanoa. E lagolagoina le galuega a Molimau a Ieova i nisi o atunuu tuaoi.


text:
Talavou—Po ua Outou Sauni mo le Papatisoga?
“O ai foʻi se tasi o outou e manaʻo e fau se ʻolo, e lē muamua ea ona nofo i lalo ma faitau tupe o le a faaalu, ina ia iloa ai po ua lava mea e faauma ai?”—LUKA 14:28.
PESE: 120, 64
Ua tusia faapitoa lenei mataupu ma le mataupu o loo mulimuli mai, mo talavou o loo mafaufau e fia papatiso
1, 2. (a) O le ā se mea ua faafiafiaina ai tagata o le Atua i aso nei? (e) E faapefea ona fesoasoani toeaina ma mātua Kerisiano i talavou, ina ia malamalama i le uiga o le papatisoga?
SA FAAPEA atu se toeaina iā Christopher a o 12 ona tausaga: “Na ou iloaina oe talu mai lava o e laʻitiiti ma ua ou fiafia e faalogo atu ua e fia papatiso. Ae ou te fia fesili atu: ʻAiseā ua e fia uia ai lenā laasaga?’” E iai se māfuaaga lelei o le fesili a le toeaina. E tatou te matuā fiafia i le vaaia o le faitau afe o talavou e papatiso i tausaga taʻitasi. (Fai. 12:1) Ae e naunau mātua Kerisiano ma toeaina i le faapotopotoga e faamautinoa, ua faia e talavou la latou lava filifiliga, ma malamalama i le uiga o le papatisoga.
2 Ua tatou aʻoaʻoina mai i le Tusi Paia, o le tuuina atu ma le papatisoga o le amataga lea o se olaga fou mo se Kerisiano. O lenei olaga fou o le a maua ai le tele o faamanuiaga mai iā Ieova, faapea foʻi le tele o teteega mai iā Satani. (Faata. 10:22; 1 Pete. 5:8) O le māfuaaga lenā e tāua ai i mātua ona faaalu se taimi e aʻoaʻo ai a latou fanau, e faatatau i le uiga moni o le avea ma soo o Keriso. Pe a lē upu moni mātua o ni talavou, o le a fesoasoani ma le agalelei toeaina iā i latou ina ia malamalama i le uiga o le tuuina atu ma le papatisoga. (Faitau le Luka 14:27-30.) E pei lava o sauniuniga ina ia faamāeʻa le fausiaina o se fale, e tatau foʻi i talavou ona sauniuni a o leʻi papatiso, ina ia mafai ona latou auauna faamaoni iā Ieova “seʻia oo i le iʻuga.” (Mata. 24:13) O le ā e fesoasoani i talavou ina ia latou maumauaʻi ai e auauna iā Ieova e oo i le faavavau? Seʻi o tatou iloiloina na vala.
3. (a) O le ā ua faailoa mai i faamatalaga a Iesu ma Peteru e faatatau i le tāua o le papatisoga? (Mata. 28:19, 20; 1 Pete. 3:21) (e) O ā fesili o le a tatou iloiloina ma aiseā?
3 Po o oe o se talavou o loo fia papatiso? Pe afai o lea, o se sini lelei tele lenā. O se faaeaga tautele le papatiso ma avea o se Molimau a Ieova. O le gaoioiga foʻi lenā e tatau ona faia e se Kerisiano, ma o se laasaga tāua lenā e faasaoina ai mai i le puapuaga tele. (Mata. 28:19, 20; 1 Pete. 3:21) Pe a e papatiso, ua faailoa atu ai ua e folafola e auauna iā Ieova seʻia oo i le faavavau. E mautinoa e te manaʻo e tausisi i lenā folafolaga, o le a fesoasoani la fesili o loo mulimuli mai ina ia iloa po ua e sauni mo le papatisoga: (1) Po ua faatagata matua loʻu mafaufau e faia ai lenā filifiliga? (2) Po o loʻu faanaunauga moni lenā? (3) Po o oʻu malamalama i le uiga o le tuuina atu iā Ieova? Seʻi o tatou iloiloina na fesili.
FAATAGATA MATUA I LE MAFAUFAU
4, 5. (a) Aiseā e lē na o tagata matutua ai e mafai ona papatiso? (e) O le ā le uiga o se Kerisiano ua taʻumatuaina?
4 E lē o faatulaga mai e le Tusi Paia ni tausaga patino e papatiso ai, pe e faapea mai foʻi e na o tagata matutua e tatau ona papatiso. Ua faapea mai le Faataoto 20:11: “E mafai ona iloa le tama i lana amio pe e lelei ma tonu ana mea e fai.” O lea, e mafai ona malamalama se tamaitiiti i le mea saʻo e tatau ona fai, ma tuuina atu o ia i Lē na foafoaina mea. O le papatisoga la, o se laasaga tāua ma talafeagai mo se talavou ua faatagata matua i le mafaufau, ma ua ia tuuina atu o ia iā Ieova.—Faata. 20:7.
5 O le ā le uiga o le faatagata matua i le mafaufau? E lē o faasino atu i le matua o se tagata i ona tausaga po o le telē foʻi o lona tino. Ua faapea mai le Tusi Paia, o se tagata ua taʻumatuaina ua toleniina “o latou mafaufau,” e iloa ai le mea saʻo ma le mea sesē. (Epe. 5:14) O le tagata ua taʻumatuaina, e na te iloa le mea saʻo e tatau ona fai ma filifili i lona loto e faia faapea. O le iʻuga, e lē faigofie ona taaʻina o ia e faia le mea sesē. E lē manaʻomia foʻi ona tau faailoa atu e se tasi iā te ia le mea saʻo e tatau ona fai i taimi uma. E mafai ona faapea atu, e mafai e se talavou papatiso ona faia le mea saʻo e tusa pe e leai ona mātua po o isi tagata matutua.—Faatusatusa i le Filipi 2:12.
6, 7. (a) O ā luʻi na feagai ma Tanielu a o iai i Papelonia? (e) E faapefea ona faamaonia le matua o le mafaufau o Tanielu?
6 Pe e mafai moni ona faatagata matua faapena le mafaufau o se talavou? Seʻi mafaufau i le faaaʻoaʻoga a Tanielu. Atonu e silia laʻitiiti ma le 13 ona tausaga ina ua aveesea o ia mai i ona mātua ma auina atu i Papelonia. Na faafuaseʻi ona ola faatasi Tanielu ma tagata e lē usiusitaʻi i faatonuga a le Atua. Ae seʻi o tatou iloiloina totoʻa lona tulaga. Sa aloaʻia o ia i Papelonia. O ia o se tasi o alii talavou na filifilia lelei e auauna i le tupu. (Tani. 1:3-5, 13) E foliga mai e sili atu le tulaga na maua e Tanielu i Papelonia, nai lo o se tulaga na ia ono maua i Isaraelu.
7 O le ā le auala na tali atu ai le talavou o Tanielu? Pe na ia faatagaina tagata Papelonia e suia o ia ma faavaivaia lona faatuatua? E leai. Ua faapea mai le Tusi Paia a o iai Tanielu i Papelonia, na ia filifili ʻi lona loto e lē faaleagaina o ia,’ e ala i le faamamao ese mai i so o se mea e fesootaʻi atu i tapuaʻiga sesē. (Tani. 1:8) Ua faaalia mai ai i lenā vala lona matua i le mafaufau.
8. O le ā e mafai ona e aʻoaʻoina mai i le faaaʻoaʻoga a Tanielu?
8 O le ā e mafai ona e aʻoaʻoina mai i le faaaʻoaʻoga a Tanielu? O se talavou e faatagata matua i le mafaufau, e maumauaʻi o ia i ona talitonuga e oo lava i tulaga faigatā. E lē pei o ia o se fee e fesuisuiaʻi lona lanu e fua i le siʻomaga o loo iai. E lē gaoioi o ia e pei o se uō a le Atua i le Maota mo Sauniga, ae o se uō a le lalolagi i le aʻoga. Nai lo o lea, e faamaoni pea o ia pe a feagai ma tofotofoga.—Faitau le Efeso 4:14, 15.
9, 10. (a) E faapefea ona aogā i se talavou le mafaufau i le taimi mulimuli na tofotofoina ai lona faatuatua? (e) O le ā le uiga o le papatisoga?
9 O le mea moni e leai se tasi e lelei atoatoa. E faapena foʻi talavou ma tagata matutua, e iai taimi latou te faia ai mea sesē. (Fai. 7:20) Ae pe a e fia papatiso, e manaʻomia ona e iloaina pe faapeʻī lou maumauaʻi e usitaʻia faatonuga a Ieova. Ia fesili ifo: ʻPo ua umi se taimi o oʻu usitaʻi iā Ieova?’ Mafaufau i le auala na e tali atu ai i le taimi mulimuli na tofotofoina ai lou faatuatua. Pe na e iloaina le mea saʻo e tatau ona fai? E pei o Tanielu, pe na faalaeiauina e se tasi oe e faaaogā au taleni i le lalolagi a Satani? Pe a faaosoosoina oe i se tulaga faapena, pe e mafai ona e iloaina le finagalo o Ieova?—Efe. 5:17.
10 Aiseā e tāua ai lou iloaina o tali e faatatau i na fesili? E mafai ona fesoasoani iā te oe e malamalama ai i le tāua o le papatisoga. O le papatisoga e faailoa atu ai i isi se folafolaga tāua ua e faia iā Ieova. Ua e folafola atu o le a e auauna iā te ia ma lou lotoatoa seʻia oo i le faavavau. (Mare. 12:30) O i latou uma e papatiso, e tatau ona maumauaʻi e tausisi i lenā folafolaga iā Ieova.—Faitau le Failauga 5:4, 5.
PO O LOU LAVA FAANAUNAUGA LENĀ?
11, 12. (a) O le ā e tatau ona mautinoa i ai se tagata o loo mafaufau e papatiso? (e) O le ā e fesoasoani iā te oe e iloa ai le faatulagaga a Ieova e faatatau i le papatisoga?
11 Ua faapea mai le Tusi Paia, o le a auauna ma le “lotomalie” iā Ieova ona tagata uma, e aofia ai ma talavou. (Sala. 110:3) O lea, e tatau i le tagata ua fia papatiso ona faamautinoa po o lona lava faanaunauga lenā. E tatau ai la ona iloilo totoʻa lou faanaunauga, aemaise lava pe afai na e ola aʻe i le upu moni.
12 A o e tuputupu aʻe, atonu na e vaaia le toʻatele o i latou ua papatiso, atonu e aofia ai au uō ma ou tei. Ae ia faaeteete ina ia aua neʻi e mafaufau ua tatau ona e papatiso, ona ua oo lou matua i se tausaga patino, pe e faapea foʻi ona ua papatiso uma isi tagata. E faapefea ona faamautinoa e tutusa lau vaai ma le silafaga a Ieova e faatatau i le papatisoga? Ia faaalu se taimi e mafaufau ai i māfuaaga e matuā tāua ai le papatisoga. O le a iloiloina i lenei mataupu ma le mataupu o loo sosoo mai le tele o na māfuaaga lelei.
13. E faapefea ona e iloa o lau filifiliga ina ia papatiso e sau mai i lou lava loto?
13 O se tasi o auala e iloa ai o lau filifiliga ina ia papatiso e sau mai i lou loto, o le iloilo lea o au tatalo. O le ā le tele e te tatalo ai iā Ieova? Pe e patino au tatalo? O tali i na fesili, e iloa ai le vavalalata o lau faiā ma Ieova. (Sala. 25:4) O le tele o taimi, e saunia e Ieova tali o a tatou tatalo e ala mai i le Tusi Paia. O lea, o se tasi o auala e iloa ai e moni lou faanaunauga e mafuta vavalalata iā Ieova ma auauna iā te ia mai i lou loto, o le iloilo lea o lau faasologa o au lava suʻesuʻega. (Iosua 1:8) Ia fesili ifo: ʻPe e faia e lē aunoa ni aʻu lava suʻesuʻega o le Tusi Paia? Pe e faia soʻu sao atoatoa i la matou tapuaʻiga a le aiga?’ O tali i na fesili e iloa ai po o lau filifiliga ina ia papatiso, o lou lava faanaunauga lenā.
LE UIGA O LE TUUINA ATU
14. Ia faamatala le eseesega o le tuuina atu ma le papatisoga.
14 Atonu e lē iloa lelei e nisi talavou le eseesega o le tuuina atu ma le papatisoga. Atonu e faapea mai nisi ua uma ona tuuina atu o latou ola iā Ieova, ae e leʻi sauni mo le papatisoga. Ae pe e talafeagai lenā manatu? O le tuuina atu, o se tatalo lea e faailoa atu ai iā Ieova lau folafolaga ina ia auauna iā te ia e oo i le faavavau. Ae pe a e papatiso, ua e faailoa atu ai i isi ua māeʻa ona e tuuina atu oe lava iā Ieova. O lea, a o e leʻi papatiso, e manaʻomia ona e malamalama i le uiga o le tuuina atu o oe lava i le Atua.
15. O le ā le uiga o le tuuina atu?
15 Pe a tuuina atu lou ola iā Ieova, o lenā ua e faailoa atu o le a pule mai o ia iā te oe. Ua e folafola atu o le mea e sili ona tāua i lou olaga, o le auauna lea iā te ia. (Faitau le Mataio 16:24.) E matuā tāua lava lenā folafolaga! (Mata. 5:33) E faapefea la ona faailoa atu ua e iloa ua e lē toe pule iā te oe lava, ae ua pule Ieova iā te oe?—Roma 14:8.
16, 17. (a) Ia faataʻitaʻi le uiga o lou lē toe pule o oe lava iā te oe. (e) O le ā tonu le uiga o le faapea atu o se tagata, ua tuuina atu o ia iā Ieova?
16 Seʻi o tatou iloiloina se faaaʻoaʻoga. Seʻi faapea ua faameaalofa atu e sau uō iā te oe se taavale. Ua ia avatu iā te oe pepa o le taavale ma faapea atu: “O lau taavale lenā.” Ae toe fai atu: “O le a tuu iā te aʻu le ki, ma o aʻu foʻi e aveina le taavale ae e lē o oe.” O ā ni ou faalogona e faatatau i lenā meaalofa? O ā foʻi ni ou faalogona e faatatau i lau uō na avatuina iā te oe le taavale?
17 Pe a tuuina atu se tasi iā Ieova, ua ia faapea atu i le Atua: “Ua tuuina atu iā te oe loʻu ola e te pule ai.” E iai la iā Ieova le aiā e faatalitalia ai lenā tagata ina ia tausisi i lana folafolaga. E faapefea pe afai e amata ona lē usitaʻi lenā tagata iā Ieova, e ala i le fai nanā o sana uō tama po o se uō teine e lē auauna i le Atua? Ae e faapefea foʻi pe afai ua ia talia se galuega e faaitiitia ai lona taimi i le faiva, ma masani ona ia misia ai sauniga? E lē o tausisi la lenā tagata i lana folafolaga na fai iā Ieova. E tai pei lava o loo ia uuina pea le ki o le taavale. Pe a tuuina atu o tatou ola iā Ieova, ua tatou fai atu iā te ia, “O oe e pule i loʻu ola, nai lo o aʻu.” O lea, o le a tatou faia pea le finagalo o Ieova, e tusa lava pe e tatou te lē mananaʻo i ai. Seʻi o tatou faaaʻoaʻo iā Iesu, o lē na fetalai: “Na ou sau mai i le lagi e fai le finagalo o lē na auina mai aʻu, ae e lē o loʻu loto.”—Ioa. 6:38.
18, 19. (a) E faapefea i faamatalaga a Rose ma Christopher ona faailoa mai ai, o le papatisoga o se faaeaga lea e maua ai faamanuiaga? (e) O ā ni ou faalogona e faatatau i le faaeaga o le papatisoga?
18 E manino mai o le papatisoga o se filifiliga e matuā tāua tele. O se faaeaga tautele le tuuina atu iā Ieova ma papatisoina. O talavou e alolofa iā Ieova ma malamalama i le uiga o le tuuina atu, e latou te lē faatalatū e tuuina atu o latou ola iā Ieova ma papatisoina. E latou te lē salamō foʻi i la latou filifiliga. Na faapea mai Rose o se talavou ua papatiso: “Ou te alofa iā Ieova, ma e leai se isi mea e maua ai loʻu fiafia nai lo o le auauna iā te ia. E leai se isi filifiliga na ou matuā mautinoa ai nai lo o le papatisoga.”
19 Ae faapefea Christopher lea na taʻua i le amataga o lenei mataupu? O ā ni ona faalogona e faatatau i lana filifiliga e papatiso ina ua 12 ona tausaga? Na matuā fiafia o ia ina ua ia faia lenā filifiliga. Na amata ona paeonia sauatoa ina ua 17 ona tausaga, ma avea o se auauna o le faiva ina ua 18. O loo auauna nei o ia i le Peteli. Ua ia faapea mai: “O le papatiso, o le filifiliga saʻo lea na ou faia. Ua matuā faatumulia loʻu olaga i galuega faamalieloto mo Ieova ma lana faalapotopotoga.” Pe a e fia papatiso, e faapefea ona e sauniuni mo lenā laasaga? O le a taliina lenā fesili i le mataupu o loo mulimuli mai.


text:
Taliina Fesili Faale-Tusi Paia
Pe e mafai ona iai se lalolagi e aunoa ma le mativa?
O le matuā matitiva ua maliliu ai le faitau miliona o tagata i tausaga uma ona o faamaʻi ma le lē lava o meataumafa. E ui lava e iai vaega o le lalolagi o loo tamaoaiga, ae o loo iai pea le toʻatele o tagata o loo ola i ni olaga e matuā matitiva. Ua taʻua i le Tusi Paia, o le mativa o se faafitauli ua faaauau pea ona iai i tagata.—Faitau le Ioane 12:8.
Ina ia faaiʻuina le mativa, e manaʻomia se malo e mafai ona pulea le lalolagi atoa. O lenei malo o le a iai le pule e faasoasoaina atu alāmanuia o le lalolagi i se tulaga tutusa, ma faaiʻuina taua ia o loo avea ma māfuaaga autū o le mativa. Ua folafola mai e le Atua se ituaiga malo faapena.—Faitau le Tanielu 2:44.
O ai e mafai ona faaiʻuina le tulaga mativa?
Ua tofia e le Atua lona Alo o Iesu ina ia pulea tagata uma lava. (Salamo 2:4-8) O le a laveaʻia e Iesu tagata matitiva, ma faaiʻuina tulaga mafatia ma faiga sauā.—Faitau le Salamo 72:8, 12-14.
I le avea ai o Iesu ma “Perenise o le Filemu” lea na valoia mai, o le a ia aumaia le filemu ma le saogalemu i le lalolagi. O le iʻuga, o le a nonofo tagata uma o le lalolagi i o latou lava fale, olioli i galuega faamalieloto, ma maua le anoanoaʻi o meataumafa.—Faitau le Isaia 9:6, 7; 65:21-23.


text:
O Se Taumafaiga Tuufaatasi i le Faaliliuina Mai, Faatumauina, ma Faatoagaina Mai
Faasalalauga Faapitoa O Le Galuega o le Faaolataga
O sui o aufono a le uarota ma siteki, o latou taitoalua, faifeautalai faamisiona, ma isi tagata o le Ekalesia o fia malamalama e mafai ona aoao mai perofeta ma aposetolo i le auala sili e auai ai i le galuega o le faaolataga. I lenei faasalalauga faapitoa, ua faasoa mai ai e Peresitene Thomas S. Monson ma sui o le Korama a Aposetolo e Toasefululua ni savali e uiga i le auala e mafai ai e i tatou taitoatasi ona taulai atu i lo tatou auai i le galuega.
O Le Galuega o le Faaolataga i le Uarota ma le Siteki


text:
Pe e Lepetia pe e Atiaʻe e Molimau a Ieova Aiga?
I le avea ma Molimau a Ieova, e matou te galulue e atiaʻe e lē gata o o matou lava aiga, ae faapea foʻi isi aiga. E matou te faaaloalo i le Atua, o Lē na foafoaina aiga. (Kenese 2:
Le Auala o Loo Faamalosia ai e Molimau a Ieova le Mauaina o ni Aiga e Tumau
E matou te faia le mea sili e usitaʻia ai fautuaga mai i le Tusi Paia, auā e fesoasoani iā i matou i le avea ai o ni tane, avā, ma mātua e taulau. (Faataoto 31:10-
“Na tele ina ma tauupu ma femisaaʻi i uluaʻi tausaga e ono o la maʻua faaipoipoga. Peitaʻi, ina ua avea Ivete ma Molimau a Ieova, sa atili ai loa ona ia faaalia uiga alofa ma le onosaʻi. O suiga na ia faia na tumau ai la maʻua faaipoipoga.”
—Clauir, mai Pasili.
“Na ou tetee ina ua suʻesuʻe e laʻu tane o Chansa le Tusi Paia ma Molimau a Ieova, ona sa ou manatu e lepetia e Molimau a Ieova le filemu o aiga. Ae talu mai lenā taimi, na ou vaaia ai na fesoasoani moni lava le Tusi Paia i la maʻua faaipoipoga.”
—Agness, mai Zambia.
I le talaʻiga, e matou te faailoa atu i isi le auala e mafai ai i le faatatauina o le atamai mai i le Tusi Paia, ona fesoasoani iā i latou ina ia
Filifili ai ma le atamai se paaga faaipoipo
Taulau manuia ai i le uluaʻi tausaga o le faaipoipoga
Feagai ai ma mātua o taʻitoʻalua
Fuafua tatau tupe
ʻAlofia ai le tauupu
Iloa ai faamagalo atu
Tausia aʻe se fanau
Pe e avea le liulotu o se tasi ma tulaga e feeseeseaʻi ai se faaipoipoga?
O le mea moni, e iai taimi e tulaʻi mai ai feeseeseaʻiga. O se faataʻitaʻiga, i le 1998, na faia ai e le kamupani o le Sofres se suʻesuʻega i faaipoipoga a i latou e Molimau a Ieova se tasi o a latou paaga. Na iloa mai i le suʻesuʻega e 1 mai i le 20 o na faaipoipoga na iai ni faafitauli matuiā, ina ua liulotu le isi paaga e avea ma Molimau.
Na valoia e Iesu o i latou e mulimuli i ana aʻoaʻoga o le a iai taimi e feagai ai ma teteega mai i o latou aiga. (Mataio 10:32-
I se faaiʻuga na faia i se mataupu na tuuaʻia ai Molimau a Ieova i le faamalepe aiga, na taʻua ai e le Faamasinoga o Aiā Tatau i Europa e faapea, e masani lava o tauaiga e lē o ni Molimau e māfua ai feeseeseaʻiga. E latou te lē “talia pe amanaʻia le saʻolotoga a lo latou tauaiga, e filifili ai lana lava tapuaʻiga.” Na taʻua atili e le faamasinoga: “O se tulaga masani lenei e tupu i aiga e eseese tapuaʻiga a le ulugalii, ma e aofia ai foʻi ma Molimau a Ieova.” * Peitaʻi, e tusa pe e feagai Molimau a Ieova ma teteega mai i lotu, ae e latou te taumafai malosi e mulimuli i le fautuaga mai i le Tusi Paia: “Aua le taui atu le leaga i le leaga i se tasi. . . . Afai e mafai iā te outou, ia nonofo filemu ma tagata uma.”
Aiseā e talitonu ai Molimau a Ieova, e ao ona latou faaipoipo tau lava o ē e tutusa o latou talitonuga?
E usitaʻi Molimau i le faatonuga a le Tusi Paia ina ia faaipoipo e “tau lava o lē ua i le Alii,” po o ē e tutusa o latou talitonuga. (1 Korinito 7:
Peitaʻi, e lē faalaeiauina e Molimau a Ieova o latou tagata tapuaʻi e tuua a latou paaga faaipoipo e lē o ni Molimau. Ua faapea mai le Tusi Paia: “Afai e iai se uso e iai sana avā e lē talitonu, ma ua lotomalie lana avā e nonofo pea ma ia, aua neʻi tuua e ia lana avā; afai foʻi e iai se fafine e iai sana tane e lē talitonu, ma ua lotomalie lana tane e nonofo pea ma ia, aua neʻi tuua e ia lana tane.” (1 Korinito 7:
^ pala. 17 Tagaʻi i le Caesar and Christ, itulau 647.
^ pala. 18 Tagaʻi i le faaiʻuga i le mataupu Jehovah’s Witnesses of Moscow and Others v. Russia, itulau 26-
^ pala. 20 Tagaʻi i le Journal of Marriage and Family, Tusi 72, Numera 4, (Aokuso 2010), itulau 963.
Faitau Atili
E Faapefea Ona Maua e Lou Aiga le Fiafia?
E finagalo Ieova, o le Atua fiafia, ina ia fiafia aiga. Mātau fautuaga aogā a le Tusi Paia mo tane, avā, mātua, ma fanau.


text:
Faasaoina Ola e se Tagata Tinei Mū e Le‘i Faigaluega
I le Aso Sa, Ianuari 5, 2014, a o malaga atu Serge Gerardin i se pasi e aga‘i atu i se fonotaga a Molimau a Ieova na faia e lata i Paris, i Falani, ae ia vaaia loa se faalavelave faafuase‘i mata‘utia. Na ia faapea mai: “Na alu atu le taavale so‘a le pā simā o loo puipui ai le auala laupapa, lelea i luga o le ea le taavale, ma alu ifo loa taliaga i luga o le auala laupapa ma ua sasao mai ai se afi.”
E silia ma le 40 tausaga o galue Serge o se tagata fuimū, ma talu ai o ia o se ta‘ita‘i o le ‘aufuimū, o lea na vave ai lava ona ia gaoioi. Na ia ta‘ua: “E ui sa alu le matou pasi i le isi itu o le auala, ae na ou fai i le avepasi e taofi le pasi, ma ou tamo‘e atu loa i le mea o loo mū mai ai le taavale.” Na lagona atu e Serge se tasi o ee “Ta fia ola! Ta fia ola!” Na fai mai Serge: “E ui sa fai lo‘u peleue ma le fusiua, ma e le‘i iai ni a‘u meafaigaluega mo le saogalemu, ae o le faalogo atu i le alaga a le tagata na ou iloa ai, e iai tagata e tatau ona faasaoina.”
A o faataamilo Serge i le taavale, na ia vaaia ai se tagata o loo tau tifa tifa mai ma ia ta‘ita‘ia ese atu loa i se mea saogalemu. Na ta‘ua e Serge: “Na ta‘u mai e lenei tagata e iai isi e to‘alua o loo i totonu o le taavale. O le taimi lea ua tele taavale ua tutū mai, ae e leai se tagata na mafai ona latalata mai i le taavale, ona o le aasa ma le sasao o le afi.”
Na ō mai nisi o ave loli ma a latou fagu tinei mū, ma na faatonuina i latou e Serge e faga ai le taavale, ma pē ai le afi mo sina taimi. Peita‘i, na taomia le avetaavale i lalo o le taavale, o lea na sii ese ai e Serge ma nisi o tagata le taavale, ae aveese mai ma le saogalemu le avetaavale.
Na fai mai Serge: “O le taimi lea na faafuase‘i ai ona toe sasao a‘e ai le afi mai i le taavale!” Peita‘i o loo iai pea se isi tagata i totonu o le taavale, o loo mau pea lona fusipa‘u ma o loo ū i lalo lona ulu. E le‘i umi ae taunuu ane se isi fo‘i tagata fuimū e lē o faigaluega ma o loo fai ni ona ofu toleni. Na ta‘ua e Serge: “Na ou faamatala atu i ai ua toeitiiti a pā le taavale, o lea na matou filifili ai e uu lima o le tagata o loo i totonu ma toso mai i fafo.” E le‘i atoa se minute talu ona latou faia faapea, ae pā loa ma le taavale.
Ina ua taunuu ane le ‘aufuimū ma foma‘i, na latou tapē loa le afi ma togafitia i latou na aafia. Sa togafitia fo‘i lima o Serge ona sa lavelavea ma na mū fo‘i i le afi. A o toe fo‘i atu Serge i le pasi e alu i le fonotaga, na tamomo‘e atu nisi o tamāloloa ma faafetai atu iā te ia.
E lotofaafetai Serge ona sa mafai ona ia ofo atu le fesoasoani. “Na ou lagona o lo‘u tiute tauave i luma o lo‘u Atua o Ieova le faasaoina o ola o na tagata. Ou te matuā fiafia ona sa mafai ona ou fesoasoani e lavea‘ia na tagata.”


text:
O lenei lomiga e faaopoopo le gagana fou sefulu Google faaliliu ua leva faaopoopo. O le faamatuu taulai atu i le tau o le lapataiga ma bugs ua tolotolo atu i Transposh i le tausaga mulimuli.
mafai e se tasi fai atu o ia lava, pe afai e le suia o le polokalama, pe faapefea ona oo mai ua tolotolo bugs i? O le tali i lena e faigofie, e le oi ai le polokalama i totonu o se gaogao, mea e suia i taimi uma, lomiga fou o PHP faaopoopo lapataiga sao ua faavevesi ai ni isi o tagata e faaaogāina, sa faamalologa fou mo wordpress ma isi vaega o le polokalama faakomepiuta, faapea foi ma suia i le malosi uma faaliliu Google afi. sa le mafai i latou suiga foafoaina tulaga e code nei e taulima, ae tatou te mananao le a avea lenei lomiga fou a si sili atu e mafai ona o le faia o.
O isi mea fou e aofia ai Yoast Seo tuufaatasia sitemaps (E tatau ona e fonofono ai, faatonuga o loo i lo tatou code).
O se vaega itiiti e aveese faaliliuga taavale aoga (pe afai o le sa tutusa Faaliliuga i le manoa uluai, lea na tupu ina ua ma polokaina nisi nofoaga e Google)
sili atu mea, le faila readme.txt o lau uo.
Faamoemoe ina ia maua ai mea e sili atu i le saoasaoa ma le taavale 🙂
fiafia.


text:
MATAUPU AUTŪ | O AI MOLIMAU A IEOVA?
O ā Ituaiga Tagata e Iai Molimau a Ieova?
O i matou o se faalapotopotoga faavaomalo e ese mai i isi lotu. E ui lava o Amerika e iai la matou ofisa ulu, ae o le toʻatele o Molimau a Ieova e nonofo i isi atunuu. E silia ma le valu miliona i matou o loo aʻoaʻoina tagata i le Tusi Paia i le silia ma le 230 atunuu. Ua matou faia faapea ona o le mulimuli i fetalaiga a Iesu o loo i le Mataio 24:14: “O le a talaʻiina atu lenei tala lelei o le malo i le lalolagi atoa e fai ma molimau i atunuu uma.”
Po o fea lava e matou te nonofo ai, e matou te usiusitaʻi ma le faamaoni i tulafono a atunuu. Peitaʻi, e matou te taumafai e tumau ona lē lagolagoina faiga faapolotiki. O le māfuaaga ona e matou te mulimuli i le faatonuga a Iesu i Kerisiano, ia lē avea i latou “o ni tagata o le lalolagi.” O lea, e leai sa matou vaega i mataupu ma faiga faapolotiki, pe lagolagoina faigātaua. (Ioane 15:19; 17:16) I le taimi o le Taua Lona Lua a le Lalolagi, sa faafalepuipuiina, sauāina ma fasiotia Molimau a Ieova ona sa tumau ona latou lē lagolagoina faiga faapolotiki ma taua. Na tusi sē na avea ma epikopō i Siamani e faatatau i Molimau a Ieova: “Ua talafeagai ona latou faapea mai ma le saʻo, e na o i latou na tetee i le pulega a Hitila ona o o latou talitonuga.”
“E mataʻina le malolosi o [Molimau a Ieova] i le itu tau amio. E mafai ona tatou faaaogā nei tagata lē manatu faapito i tulaga maualuluga faapolotiki, peitaʻi e lē taitai mafai ona tupu lenā tulaga. . . . E latou te amanaʻia pule o malo, ae e latou te talitonu e na o le Malo o le Atua e mafai ona foʻia faafitauli uma o tagata.”—Nusipepa o le Nová Svoboda, Czech Republic.
Peitaʻi, e matou te lē o faaesea i matou lava. Na tatalo Iesu i le Atua e faatatau i ona soo: “Ou te talosaga atu iā te oe, e aua neʻi aveesea i latou mai le lalolagi.” (Ioane 17:15) O lea, atonu e te vaaia i matou i galuega, i faleoloa ma aʻoga i le vaipanoa o loo e alaala ai.


text:
Tala 56: Saulo—Tupu Muamua o Isaraelu
Vaai iā Samuelu lea e liligi le suāuu i le ulu o le tamāloa. E faaalia ai ua filifilia o ia e fai ma tupu. Sa fetalai Ieova iā Samuelu ia liligi le suāuu i le ulu o Saulo. O se suāuu faapitoa lava e manogi manaia tele.
Sa manatu Saulo e lē lava lona lelei e fai ma tupu. ‘O a‘u e tupuga mai iā Peniamina, o le aupito itiiti i Isaraelu,’ o ana upu ia iā Samuelu. ‘Aiseā ua e fai mai ai o le a fai a‘u ma tupu?’ E fiafia Ieova iā Saulo ona e lē manatu o ia ia maualuga ma tāua. O le māfuaaga lenā sa Ia filifilia ai o ia.
Ae o Saulo e lē o se tagata mativa pe puupuu. E sau o ia mai se aiga mau‘oa, ma o se tagata aulelei tele toe umī. E tusa o le futu e umi atu ai o ia i soo se tagata lava o Isaraelu! O Saulo fo‘i o se tagata e saosaoa tele ma le malosi. Ua fiafia nei tagata ina ua filifilia e Ieova Saulo e fai ma tupu. Ona amata lea ona latou alalaga: ‘Ia soifua le tupu!’
Ua sili nei ona malolosi fili o Isaraelu. Ua faaauau pea ona latou faatupuina faalavelave e tele iā Isaraelu. Ina ua faato‘a avea Saulo ma tupu, sa tau faasaga Amoni iā i latou. Ae sa faapotopotoina e Saulo se vaega tau tele lava, ma sa ia manumalo ai iā sa Amoni. Sa fiafia tagata ona ua fai Saulo ma tupu.
A o faagasolo pea tausaga, sa ta‘ita‘iina e Saulo Isaraelu i ni manumalo se tele i luga o o latou fili. Sa i a Saulo fo‘i se atalii lototele o Ionatana. Ma sa fesoasoani Ionatana iā Isaraelu ia manumalo i le tele taua. Sa avea pea Filisitia ma fili sili o Isaraelu. O le tasi aso na o mai ai le afe ma afe o Filisitia e tau faasaga iā Isaraelu.
Sa fai atu Samuelu iā Saulo e faatali se‘ia sau o ia ona fai lea o se taulaga iā Ieova. Ae na tuai mai Samuelu. Sa fefe Saulo ina ne‘i amata ona sii tau mai Filisitia, o lea sa ia alu atu loa ma fai e ia le taulaga. Ina ua oo mai Samuelu, sa ia fai atu iā Saulo ua lē usiusita‘i o ia. ‘O le a filifilia e Ieova se tasi tagata e fai ma tupu i luga o Isaraelu,’ o upu ia a Samuelu.
Mulimuli ane sa lē toe usita‘i fo‘i Saulo. O lea sa fai atu Samuelu iā te ia: ‘E sili le usita‘i iā Ieova na i lo le faia o taulaga i mamoe lelei. Talu ai ua e lē usiusita‘i iā Ieova, o le a lē faatumauina oe e Ieova e fai ma tupu o Isaraelu.’
E mafai ona tatou a‘oa‘oina se lesona lelei i inei. Ua faaalia ai le tāua o le usiusita‘i pea iā Ieova. Ua faaalia ai fo‘i o se tagata lelei, e pei ona sa iai Saulo, e mafai ona suia ma avea ma tagata leaga. Tatou te lē fia faapena a ea?
1 Samuelu mataupu e 9 oo i le 11; 13:5-14; 14:47-52; 15:1-35; 2 Samuelu 1:23.
Fesili
- O le ā o loo faia e Samuelu e pei ona vaaia i le ata, ma aiseā?
- Aiseā e fiafia ai Ieova iā Saulo, ma o le ā le ituaiga o tagata na iai o ia?
- O ai le igoa o le atalii o Saulo, ma o le ā na faia e lona atalii?
- Aiseā ua fai ai e Saulo le taulaga na i lo le faatali iā Samuelu?
- O le ā le lesona tatou te a‘oa‘oina mai le tala iā Saulo?
Fesili faaopoopo
- Faitau le 1 Samuelu 9:15-21 ma le 10:17-27.
E faapefea i le agamalu o Saulo ona fesoasoani iā te ia e ‘alofia ai le faia o se gaoioiga sesē ina ua faia e ni tamāloloa ni upu lē faaaloalo e uiga iā te ia? (1 Samu. 9:21; 10:21, 22, 27; Faata. 17:27)
- Faitau le 1 Samuelu 13:5-14.
O le ā le agasala na faia e Saulo i Kilikala? (1 Samu. 10:8; 13:8, 9, 13)
- Faitau le 1 Samuelu 15:1-35.
O le ā le agasala matuiā na faia e Saulo e fesoota‘i atu iā Akako le tupu o Amaleka? (1 Samu. 15:2, 3, 8, 9, 22)
O le ā le faamolemolega na faia e Saulo e faatatau i lana gaoioiga ma na faapefea ona ia tuua‘ia isi tagata? (1 Samu. 15:24)
O le ā le lapata‘iga e ao ona tatou utagiaina i aso nei pe a a‘oa‘ia i tatou? (1 Samu. 15:19-21; Sala. 141:5; Faata. 9:8, 9; 11:2)


text:
Lua pine apamemea a le au siisii uamea mamafa
E lua pine apamemea na maua e le au siisii uamea mamafa a Amerika Samoa sa tauva i le tauvaga siisii uamea mamafa a le itulagi o le Oceania lea sa fai faatasi ma le tauvaga a atunuu o le taupulega a Peretania, le Commonwealth.
O pine a le teritori na maua lea e James Satila i le vaega o le 85kg ma Vainuupo David Jungblut i le vaega o le 105kg. E to’afitu le au siisii mai Amerika Samoa ma e lei manuia taumafaiga a le isi toalima. Peitai na faaalia le agaga fiafia o le alii faiaoga o Lopesi Faagu i le taumafaiga a alo ma fanau sa fai ma sui o Amerika Samoa i nei faagatama faavaomalo. Fai mai a ia, ua tele tulaga siitia o ausia e ia alo ma fanau i le faatinoina o le taaloga.
Na ia faaalia foi, o se au talavou le latou au ona na o tamaiti na fananau i Amerika Samoa o lo o faatagaina ma e tele le lumanai o nei alo ma fanau pe a faamaoni i a latou koleniga ma tausisi i le tausia pea o le soifua maloloina lelei. O le alii aupito i laititi lava o le au a Amerika Samoa o le taulealea o Anahken Faagu nao le 10 tausaga le matua.
Na taitaia le aumalaga a Amerika Samoa e le afioga Toetagata Albert Mailo lea sa avea ma se tasi o faamasino, ao isi sui o le pulega e aofia ai Manuele Sitagata ma Faafouina Popoalii.
O faagatama faavaomalo o lo o talimalo ai Samoa o lo o tausinio ai alii mai tamaitai e toa’a 320 mai atunuu e 31.
O ananafi na sii ai le tamaitai lauiloa i lea taaloga mai Samoa o Ele Opeloge ma sa ia manumalo i pine auro i le sii malele (snatch) ma le sii malolo (clean and jerk) ma ua mautinoa nei le tausinio o ia i taaloga o le Olemipeka i le faaiuga o le tausaga i Lonetona, Egelani.